qundao/data-zh-poetry huggingface dataset:
余僮张一颇慧闻余有登山之谋力劝行及入山乃能体吾爱画之癖当摹写时每索奇石怪树以报逮余还家为图间有忘者又能以其所记裨余余喜其弗俗也为绝句以赏其异
作者：王履
朝代：明

只道余成解析薪，岂知清思也能分。子渊虽是吾宗族，断不依它制约文。
入夜闻声疑风雨大作不敢睡
作者：王履
朝代：明

松底踏碎月，过清寒不支。窈哉石房深，矮榻聊自宜。大声忽怒涛，拉此窗与扉。初疑雷雨交，挟以群龙飞。又疑度朔辈，夜半窟宅移。苏磴傥霢霂，那识吾是谁。止持三日粮，有计安能施。辗转不可当，两目无合时。所赖窗纸明，未受烟雾欺。久之声渐吞，喜报幽田知。魄妖方拟过，壁隙光陆离。起视东风端，日色已满枝。布袜青行缠，尚可迂阔为。趣饭谢主人，厄陈闻仲尼。七日枵腹坐，更有谁能之。
入山
作者：王履
朝代：明

庐山秀在外，华山秀在里。要识真面目，即彼铁锁是。铁锁悬当云上头，纵横曲直是谁谋。吾今判著浮生去，不见神奇不罢休。
关下林中二石如虎奇不可状于是悟画之所以然
作者：王履
朝代：明

描貌三十年，接折纸绢里。槃礴谢班寅，微风走秋水。
初上山时过上方峰逢樵子余问青柯平尚悬几里唯放歌去不吾对及吾下山至石关而数樵过樵问余来处曾见伐木者否余亦笑而不答戏赋六言诗高唱而下
作者：王履
朝代：明

昨问青柯远近，长歌一是无闻。欲验朋从何处，请君自上重云。
初拟下山谒华阴庙归兴急不果
作者：王履
朝代：明

东面神飞西向还，一心双系渺茫间。却随骊子长鸣去，竟是真闲是假闲？
初来穿林误蹑狭径旁几堕崖去及还见之作此自慰
作者：王履
朝代：明

覆舟无伯夷，祸及向谁咎。重经蹉跌处，翕忽神不守。除却夏侯公，谁复闭目走。垂堂岂无识，其奈摇中久。安能如芸夫，蚩蚩老南亩。为眼不计脚，聊随简齐后。探幽非离群，契妙似独有。渊乎真奇逢，可谓不吾负。神交自兹往，盟作忘年友。何必强求仙，直要骑毛狗。所困良匪薄，所惊亦复厚。持以问东坡，河豚此同否？
千尺撞百尺撞
作者：王履
朝代：明

千尺亭亭百尺连，祇缘奇观在层巅。欹斜朽级难为步，飘忽飞魂只看天。云谷可探神未许，松风宜听耳无权。老夫敢向危中过，不是真仙也近仙。
华山西北夹路皆荷花望不知其顷之为几大石小石错杂乎中边询之途人有老者云此地本山址昔因崩而下陷故水聚荷生
作者：王履
朝代：明

池莲井莲俱无征，上峰下峰空复情。山崩地陷忽露形，烂熳化作千娉婷。水晶之宫秋眇冥，绿娟红腻琉璃屏。俊驴健仆风泠泠，欲行不行杳难名。汉皋洛浦方合并，野人解唱江南声。
华阴驻马桥见泉而思其源自山中出
作者：王履
朝代：明

一派泉过驻马桥，意中寻到华山椒。明朝背汝西边去，莫放潺湲恨里遥。
南峰顶
作者：王履
朝代：明

搔首问青天，曾闻李谪仙？顿归贪静客，飞上最高巅。气吐鸿蒙外，神超太极先。茅龙如可借，直到五城边。
卧玉泉院前亭上
作者：王履
朝代：明

危石戴修亭，流泉面面声。便从深樾底，闲沉好风清。支体虽攒聚，精神正杳冥。籧篨知此意，陪到日西倾。
古藤疑为蛇惕然
作者：王履
朝代：明

神伤山行深，杜子岂欺我。古藤屈蟠处，欲进还不可。李广石饮镞，于兹见么么。绛宫一方寸，天渊复冰火。可系竟何时，含羞涧边坐。
因树木翳密不能冠巾但科头上下然时被罥发
作者：王履
朝代：明

如此头颅已自休，但知疏懒送春秋。聊曾章甫趋南越，依旧华阳老故丘。暴露不愁萧察见，钓牵还动管宁羞。明朝试问庐蒲嫳，也过名山树下不？
图成戏作此自庆
作者：王履
朝代：明

昌黎曾到不能画，摩诘能画不曾到。万秀千奇不出山，秘作深深鬼神奥。海滨野客一何幸，直抵峰尖问苍昊。笑呼二子看我盘礴于其间，石剑泉绅，积翠连天，无乃未了此山之真妙。何如野客负匮揭箧担囊趋，一任山英指为盗。贫儿暴富喜难说，时借长歌写幽抱。不求沈□□□，不用皇甫谧序，草阁蓬窗且结忘形好。有人问道学谁家，待我寻思却回报。
坐松声中了无它音
作者：王履
朝代：明

一味松风外，何曾寄杂听。空闻归淡漠，玄悟透沉冥。雷岂坤余转，萌非腊后青。有诗持换□，来制白云亭。
女道士室前夜见流火
作者：王履
朝代：明

光明俨如磷，流过松林间。神乎鬼乎那可知，睢盱睒睗惊仆眠。东坡定力人，胡乃空茫然。我虽未至见道边，固知神与人非悬。存亡本常事，已付于不言。女冠掩户何爰爰，脱略之语复谁肩。此或摇其中，安能块独三十年。
始至玉泉院时从院外西转将上因目击洞中稍立以挹其概欲赋诗未暇今还至所立之地却赋此以补之
作者：王履
朝代：明

昨转希夷洞，傍山两画屏。宿云团滃白，微峭吐寒青。初晰雄嘘彩，余烟小遁形。劲风传远势，连树报繁听。苔径阴长，云关窅不扃。气从当夏肃，叶趁未秋零。玄化韬空曲，神机注眇冥。地关才小试，灵景顿孤醒。真秘怀招拒，浮辞忽巨灵。茅龙将几化，船藕是何龄。眇么醯中蠓，浮游水面萍。未麾儿女恋，那得凤凰翎。一任悬危锁，须当到绝陉。只今酬愿毕，诗以记曾经。
安真人肉身
作者：王履
朝代：明

块石中分瞰底深，栾栾遗槁坐岩阴。如何不是子先辈，风淡月明无处寻。
宿玉女峰
作者：王履
朝代：明

假榻玉女峰，主人有深意。玄谈出无语，妙语入不计。澄明纵横发，沕潏左右至。不言求生难，但曰待死易。色境透关过，总是平稳地。优游卅五年，何曾有颠踬。随时翊火食，无即行坐憩。既识上山真，宁迷下山伪。颜虽不桃花，亦不霜草悴。要之非矫亢，只是不出位。我生日奇蹇，未觉久自弃。一雨悟无学，恇然莽无寄。松林延幽风，倏忽天乐沸。如此有余中，肯作希夷睡。
小峰当玉泉院前道士云此白鹤峰也昔金仙宫主始居于此因玄宗迹之遂跨鹤飞上上方峰故名
作者：王履
朝代：明

金仙曾此栖，必有奇胜处。我初入山口，意向三峰注。还时气萧飒，只可亭中住。神凝目力聚，并上峰头去。流云忽相知，油然满峰树。
小棘匝地掩胫挽衣步不得少纵
作者：王履
朝代：明

纵横攒丛如短莎，高低迎风摇翠波。抠衣蹐步犹我柁，探幽欲急反蹉跎。尔胡不去吴王宫里伴蓬科？又何不去洛阳城内埋铜驼？岂来此山牵制畸人野客之经过？我生之余知几何，一到不再从尔多。傥或《考槃》为你，当和丁丁歌。
尝见石刻本华山图以为形似不过如此及既登而还重见于姜月心家不觉失笑因书此于其上
作者：王履
朝代：明

世间丹粉竞纷纷，若个能知伪里真。但使初心随眼转，不妨延寿写昭君。
山中无竹
作者：王履
朝代：明

乾坤清气浩莫主，团入兹山秀如许。清中犹带镜泉寒，无乃虚心苦难处。渭川川上隙地多，龙飞一夜风雷过。微形余迹了不见，闻我武公《淇澳》歌。
山外
作者：王履
朝代：明

此岳独灵异，勿向草木指。迹不险与深，宁免复信耳。山阴云际峰，翕忽未易拟。得形于前辈，得神于自己。縠也趁微风，文吾一池水。
岭下枯木
作者：王履
朝代：明

赤立已如神，东南一枝绿。名称未能辨，奇怪不可读。繁根万蛇拥，石为何罪束。曾无九方歅，驻彼遗外目。只疑夜雷风，窜入天飞族。濡毫状仿佛，备一百不足。持向画家流，休夸闭门独。
岭以上绝无鸟音寥阒不可胜既下忽闻喜而又作
作者：王履
朝代：明

相命相求万绿中，如何不敢过苍龙。关关一进兜玄国，便有双柑斗酒风。
巨灵迹
作者：王履
朝代：明

掌形虽谬是天成，足迹镌来益可憎。真忘恼人禁不得，步将林里听松声。
希夷匣棘梗不得入
作者：王履
朝代：明

攒棘栏人不许亲，岂嫌吾迹带嚣尘。张超傥与诛茅地，突破门前五色云。
帙成戏作此自讥
作者：王履
朝代：明

为图为记复为诗，毕戈罝罘也是痴。何似酒徒浑烂醉，不知天地与吾谁。
抛简处
作者：王履
朝代：明

大地焦枯雨泽空，往曾抛简震潭龙。只今无限焦枯地，汝却昏昏诈耳聋。
披图喜甚复戏赋此
作者：王履
朝代：明

山林天地间，岂独栖百灵。许作欲海岸，而乃落落星。我生素蟠霞外情，广斥万结千复萦。但闻喧豗喷激动地之怒霆，不逢巃嵷旁魄插天之翠屏。塌翼铩翮嵩鴳并，从他九万趋南溟。断蓬一旦挽我伴遐征，翕忽迸落北斗城。招拒宛似宿有盟，期吾气达青云之上京。勇贾未数腰带鞓，何必直蹑凤凰翎。乃知不待龙峤经，羽人幽子纷相迎。烹芝采薇敞岩扃，未暇云惚恍，泉珑玲，存冥注险扶至精。步不在趾意以行，五十二年滓秽膻且腥。电飞泡灭霜叶零，谁为拥肿木，谁为浮游萍。左招呼子先，右招卫叔卿。茅龙白鹿，羽盖霓旌，南峰上头如幔亭。须臾泮散入杳冥，万松拥翠风泠泠。归寻故吾了无形，唯见攒峦丛崿逼塞绛宫之虚明。深青浅青秀难名，彼承此接不可胜。拟烦夸娥二子，未敢以使令。醉呼元锐处晦及陶泓，相与羿送楮先生。
摘涧上似橘者于上山之时然酸苦不可食有感于中下山重逢复摘之以玩因赋
作者：王履
朝代：明

似橘未挟霜，青青照泉水。长安不相见，触下宁不喜。如何洞庭实，忽吐兹山里。平生笑汝阳，涎流于曲车。乃知老饕心，不掩闲中跨。踞石觊大嚼，慰我燥且渴。童子撷得来，竟为蜇惨遏。取貌失子羽，信言迷宰予。把之行且看，于以惩其余。
日月岩
作者：王履
朝代：明

何年鬼斧凿双形，虽不流光却有名。忽悟此身浑旷在，带将幽愧上岩嵉。
时伺病隙完未完之图而楼阁无缘仅规规然于侨居小草庐分积薪之半以屑就之
作者：王履
朝代：明

才非顾恺流，那敢建曾楼。不贵元君赏，宁分立本羞。小窗嫌送目，低宇禁抬头。幸与毛元锐，时时过白州。
曾寻落雁峰不知所在疑即南峰异名至此见峰因而思峰
作者：王履
朝代：明

呼吸通帝座，峰指落雁尊。我已极其高，不见南峰邻。南峰之上天可扪，清都有无我未闻。忽闻征雁急缥缈，注目送入南峰云。
月下观诸峰
作者：王履
朝代：明

月下看山夜色多，剖藏无奈月明何。精神正在微茫内，不道龙蛇满眼过。
朝元洞
作者：王履
朝代：明

石壁天所成，洞以人力制。平处岂不多，取难非取易。老师若常侣，安得有此异。不知经营时，顿足在何地。工搜鬼神僻，妙磔造化秘。既非苟且为，知历几百世。设使容易隳，再有谁可继。我来觅幽胜，乃得理外意。阑凭无底谷，丈尺岂可计。松头乱？？，壁脚插翠气。扶阑试小瞰，神宅欻鼎沸。只为定力微，惹彼林涧愧。古训衡不骑，我却自买畏。闭眼待神归，从容问何味。
朝元洞
作者：王履
朝代：明
体裁：古风

石壁天所成，洞以人力制。平处岂不多，取难非取易。老师若常侣，安得有此异。不知经营时，顿足在何地。工搜鬼神僻，妙磔造化秘。既非苟且为，知历几百世。设使容易隳，再有谁可继。我来觅幽胜，乃得理外意。阑凭无底谷，丈尺岂可计。松头乱��，壁脚插翠气。扶阑试小瞰，神宅欻鼎沸。只为定力微，惹彼林涧愧。古训衡不骑，我却自买畏。闭眼待神归，从容问何味。
林中遥见白物如兽上下跳逸从者疑是野羊余因记韩众卫叔卿之流皆常乘白鹿寄迹是山此或然欤
作者：王履
朝代：明

有鹿无仙鹿自奔，似骑黄鹤上秋旻。何当快与刘根约，白玉床前看紫云。
枝梯
作者：王履
朝代：明

如此为梯也可猜，不施工巧故危哉。知师拟判仙凡路，已过苍龙岭上来。
樵声蝉声相杂
作者：王履
朝代：明

悠扬樵音窅欻中，似将律吕与蝉通。出山一见皆平地，尚待朝南暮北风。
水帘洞
作者：王履
朝代：明

隐在南峰背，如嫌世俗知。偶从清荫里，微见白光垂。飞溅随风远，琮琤上谷迟。众仙闲出洞，可有在钩时。
洗头盆
作者：王履
朝代：明

洼水含清照面光，不妨阳亢与风狂。游人若待仙人杖，先觅长生不死方。
游华清池
作者：王履
朝代：明

浮山虽与华山邻，不敢同清却占春。拟傍石莲花畔浴，只疑犹带范阳尘。
瀑布
作者：王履
朝代：明

白练银河与白龙，竞搜幽语斗新工。我心要斗无搜处，移入玲珑窈眇中。
玉女峰待月
作者：王履
朝代：明

万松林里夜萧萧，月影来时转寂寥。试看影从何处起，正东峰水上波摇。
玉女殿
作者：王履
朝代：明

太极总先天，明星入道玄。玉浆含羽翰，璇盖荡云烟。龙马真随化，神龟也得仙。满庭松荫好，匡坐听风弦。
玉泉道士携游果园
作者：王履
朝代：明

清旷满虚襟，飘飘正不任。道人初未晓，邀看枣桃林。幽鸟窥红颗，泠风进绿阴。匆匆难大嚼，双袖似囊深。
玉泉院中谒老子像
作者：王履
朝代：明

呼马呼牛只旧情，我来不借仲尼声。悬知苦厌支离说，安敢重翻十二经。
玉泉院二首·其一
作者：王履
朝代：明

百道泉回面面幽，琮琤音韵寄冥搜。兵余道士浑随俗，火后堂基独占秋。尘迹未缘幽涧转，野情先绕上峰流。院前洞有扶摇在，笑问如今得睡不。
玉泉院前亭上睡觉将治行而黄翁已遣僮以骊相候就宿其家戏题此于壁谢之
作者：王履
朝代：明

虚亭梦初断，落日在林杪。行縢草屦正经营，山口宏声递空杳。亭边引领感相慰，君意何多世何少。掀髯岸帻掉鞅出，淡淡荒烟送归鸟。玉川吃茶尚生两腋之清风，何况吾胸满贮三峰之大好。不妨吐出与君看，但恐君家容不了。
玉泉院（二首）
作者：王履
朝代：明

弃瓢者厌喧，听松者嫌静。两翁总多事，未到相忘境。与物同委蛇，妙于无所期。此泉如此人不齐，道士弗爱我爱之。我欲赋诗泉上题，道士笑云泉不知。
田至山口何山
作者：王履
朝代：明

出山何如入山时，得则欢喜失则悲。既非长往胡不归，有形虽远无形随。同行之伴各有宜，故吾未辨今吾谁。图中索骥徒尔为，骊黄牝牡神持机。旁人不信微乎微，丹青咏歌还相知。不诗与图形乃遗，诗之图之形非迷。自赏未已复自嗤，欲言不言忽忘之。五十二岁气日羸，今当与尔常别离，西风萧萧吹征衣。
由上方峰根北转遇三樵人
作者：王履
朝代：明

寻常笑疑客，病自杯方始。败叶卒一鸣，摄吾县藤里。泠风分翏翏，送过回峦趾。三樵适相遇，问去青柯几。含笑了无言，飘然自歌起。
百尺撞
作者：王履
朝代：明

撞义未能搜，风裾不少留。罅延孤客步，级伴堕局愁。杳树披云动，幽泉学璺流。自嗤如此险，闲处也还偷。
百尺撞
作者：王履
朝代：明
体裁：五言律诗

撞义未能搜，风裾不少留。罅延孤客步，级伴堕魂愁。杳树披云动，幽泉学璺流。自嗤如此险，閒处也还偷。
石关（即第一关）
作者：王履
朝代：明

裂石为关似洞门，天悭神秀此相分。不曾临涧先眠石，未暇登峰且看云。鸟哢只从中界断，松声专许上方闻。谁人更似周征士，不怕钟山孔氏文。
石关（即第一关）
作者：王履
朝代：明

裂石为关似洞门，天慳神秀此相分。
不曾临涧先眠石，未暇登峰且看云。
鸟哢只从中界断，松声专许上方闻。
谁人更似周征士，不怕钟山孔氏文。
石棋局
作者：王履
朝代：明

弈仙何处石枰空，细细松阴婉婉风。岂为商山难固蒂，共呼风雨上飞龙。
石龟
作者：王履
朝代：明

巴西晏后几春秋，宴里张鋋见汝不？岂怕子明饶舌辈，闭精行气在山头。
第二关其中风烈太甚不少息
作者：王履
朝代：明

阴风一何劲，箭发无停机。阳光虽回环，不敢关内窥。岂以尘躅来，俗尘与之飞。吾今洗心入，饱贮群清归。入既不我嫌，归胡尚余威。老怀亦自坚，未伏十八姨。披襟扫苔卧，故待秋阳西。
经昨所蓦之涧反有怯不自胜之意
作者：王履
朝代：明

礧礧布泓渟，琤潺四面并。试寻来处熟，忽动老心惊。石势熊渠虎，风声永固兵。自怜人我杂，无语看云行。
罗纹桥少憩
作者：王履
朝代：明

行到罗纹两华昏，似怜重见故披云。惊风忽自知吾意，拔取微青却袂分。
老君炼丹炉志虽载而不见
作者：王履
朝代：明

朱雀河车入道梯，緌翁何故也为之。暮年岂有筌蹄累，付与刚风一阵飞。
老君离垢
作者：王履
朝代：明

缀木悬崖作径通，下临无底翠朦胧。丹元未上青琳馆，龙曜先离紫极宫。下界红尘终在地，上方清气却随风。险巇难断凭陵辈，惊得幽人满面红。
自避诏岩转东至真武祠
作者：王履
朝代：明

金帝俨尊崇，高寒压故宫。路回秋藓碧，门闭夕阳红。画壁埋蓬块，珠栊宿网虫。腐床留璲瑀，古帐失虬龙。有几承虚供，无碑表旧踪。炉烟聊缥渺，檐铎自玲珑。东失天孙壮，西忘太白雄。大千惊聚掌，方寸怏填空。郊岛能持满，关荆敢合从。未甘扪井手，不数荡云胸。索价元讥彼，缨情岂在侬。清方排暑郁，秀已泄春融。灵气蟠幽壑，冷风吐暗松。众雄分峛崺，群峭上攒丛。涨绿迷深浅，凝青护叠重。侣吁三十洞，嶕喜二千穹。道士云含岫，畸人鸟脱笼。便当称白石，何必待青童。榻旷从伸脚，庵低且鞠躬。危登传宝贲，掞水割非蒙。计饭惩过饱，窥粮怕倏穷。无眠忧曀雨，频起看西东。暗雾层层豁，寒星点点通。明朝携往识，分与满山风。
至家以山中所得松实万年松分遗友人翌日皆见过请谈所遇）
作者：王履
朝代：明

偶携山物馈诸公，明日都来问所逢。心口未曾期吐露，图诗先已解形容。玎玲环佩高低涧，缥缈簧笙远近松。正御风将还白鹤，忽随云又上苍龙。当门攒秀青巉绝，绕屋流阴素叠重。岂念颓龄蟠鼠思，故将奇遇送萍踪。虽难似我飘翩步，还可平君蒂芥胸。语罢忽通南郭子，不知宾主更何从。
至新丰丘丈寓所期与理旧情而吐今意不料已先我东还矣不胜怅然因为是诗俟便寄与
作者：王履
朝代：明

太华天下特，故作四岳冠。深深括神秀，眠到不忍换。卷命付铁锁，坠魄化白汗。险极岂不知，其奈癖未断。会心难措辞，静处自把玩。厚哉丘丈德，遗此青玉案。我若图报之，岂可锦绣段。拾遗老关陕，祇得平地看。乃知希世缘，不在计与算。古今多少慕，往往交臂散。吾缘独何深，乃愿在一日。归乡五千里，日夕方寸乱。嵯峨仙掌岩，缥缈云台观。会访扶摇公，与我分一半。
至新丰丘丈寓所期与理旧情而吐今意不料已先我东还矣不胜怅然因为是诗俟便寄与
作者：王履
朝代：明
体裁：古风

太华天下特，故作四岳冠。深深括神秀，眼到不忍换。卷命付铁锁，坠魄化白汗。险极岂不知，其奈癖未断。会心难措辞，静处自把玩。厚哉丘丈德，遗此青玉案。我若图报之，岂可锦绣段。拾遗老关陕，祇得平地看。乃知希世缘，不在计与算。古今多少慕，往往交臂散。吾缘独何深，乃愿在一旦。归乡五千里，日夕方寸乱。嵯峨仙掌岩，缥缈云台观。会访扶摇公，与我分一半。
至罗纹桥卖酒家作早食所止与少华相对
作者：王履
朝代：明

二华兄弟行，弟能如乃兄。与兄金兰采，见弟宁无情。今将总相背，欲说谁解听。仆夫往晨炊，孤立难自胜。高树方掩冉，幽泉亦珑玲。携之以西还，云尽秋冥冥。
至青柯平觅来所置杖已失去
作者：王履
朝代：明

不是江心蟠石种，何缘无水也通神。只愁德裕真龄见，谈著方兄与铁君。
舍身树
作者：王履
朝代：明

绝谷抽岩直透云，小松依壁寄危根。要吾也似轻生辈，待取他年问伯昏。
苍龙岭
作者：王履
朝代：明

岭下望岭上，夭矫蜒蜿飞。背无一仞阔，旁有万丈垂。循背匍匐行，视敢纵横施。惊魂及坠魄，往往随风吹。午日晒石热，手腹过蒸炊。大喘不可当，况乃言语为。心急足自缚，偷眼群峰低。烟烘浪掩掩，日走金离离。松头密如麻，明灭无断期。谁知万险中，得此希世奇。真勇是韩愈，乃作儿女啼。
西岳宫
作者：王履
朝代：明

东岳行宫每每分，金方元气祇孤尊。千秋像设严谁渎，万劫兵残岿自存。肃肃阴风秋倍早，沉沉云树日长昏。杜陵老子何多累，空忆真源只漫论。
西峰
作者：王履
朝代：明

渭水载残日，金蛇烂西游。分光到岩阿，我我岩之幽。平田豁万里，紫烟日边浮。参差野人居，明灭芦花洲。复岭下回抱，攒峰上森稠。大松纷仰干，数至几万休。崇冈草一无，鳌背阔且修。扶藜立背端，烈烈长风遒。郁勃当此时，尚从随风流。壮观不可言，何山敢同仇。西方金屈蟠，气发难自收。化作神秀区，厌低四岳头。吾今幸何深，顿惬半世谋。明当过南峰，今宵且夷犹。寻诗志所历，一毛于九牛。
西峰东面莲花形
作者：王履
朝代：明

玉并十丈花，欺我亦已久。巅池千叶莲，寻池复何有。果是莲峰望或开，记者之辞又为缪。传闻不足信，托意不足凭。窊隆偶尔如花形，便谓此山缘此名。我来觅胜胜已盈，谁真谁伪何须征。世间图谋多耳听，未如吾眼真搜冥。我诗通我怀，不为稽考作。且看鳞动众山来，化作笙钟满林壑。
觅毛女峰不见
作者：王履
朝代：明

不见其峰见别峰，于喁呼恨满山风。因思珠翠逃秦日，拄杖看云自热中。
贺师避静处
作者：王履
朝代：明

窍石石阑里，缒锁索险极。凿崖种铜橛，载板以西适。置屋何所凭，凭向突壁石。虽曰恃锁过，朽板未我惜。上视不敢伸，下视不敢息。满山皆静处，何故作此癖。师去今几年，犹余损神迹。我却固不往，闻言也心惕。托彼毛文锋，定作半面识。
赠玉泉道士
作者：王履
朝代：明

五十余年扰扰间，每逢山处似无山。嵌岩窟里寻三昧，神秀丛中见一班。既解梯飙乘猛进，何须咋齿悔狂攀。它年傥许重相见，会向师前问九还。
路断处以小枝横阁危石上接过
作者：王履
朝代：明

长有木彴惧，况此枝桥艰。目走崎崟外，神沉杳霭间。玉浆宁易许，熊果未轻颁。傥然齑粉去，何物尚浮环。
过渭南
作者：王履
朝代：明

挂冠寻竹渭南村，那识无人与有人。但怪此心笼不住，时时飞上华山云。
近日月岩处有大石如蒸饼状无突陷可顿足然凿石上为小坎托足端恃锁降登众疑经始时不知何法先登以制坎锁
作者：王履
朝代：明

半规盂覆断攀援，林底林端接翠烟。莫向锁中寻混敦，崇墉高处有冥筌。
还入长安城东门
作者：王履
朝代：明
体裁：古风

峨峨长安城，落日游子入。东风卷清气，欲进还自立。行人不相知，竞逐短影急。纡馀松声窅，泱漭岚气湿。归赢纸窗明，拈毫以收拾。
还入长安城东门
作者：王履
朝代：明

峨峨长安城，落日游子入。东风卷清气，欲进还自立。行人不相知，竞逐短景忽。纡余松声窅，泱漭岚气湿。归嬴纸窗明，拈毫以收拾。
适一峰在众峰中特秀然不识其名
作者：王履
朝代：明

物不自名名于人，有名何似无名真。此峰偶尔忘主宾，桓伊吹笛王猷闻。我今别汝汝不语，却昔相随与相处。傥然有客问何名，请上山头自寻去。
逢云归可爱
作者：王履
朝代：明

一朵归云静，徘徊正好看。匆匆恐惊散，不敢上林端。
避诏岩二首
作者：王履
朝代：明

希夷先生爱睡者，睡去那知有晨夜。胡为留迹与留声，惹得丹青到林下。到时却避无乃迟，声迹既留能致之。然非卖畚扪虱汉，解识九五真龙飞。真龙未飞良有以，元元之依竟谁是。笑声忽动堕驴时，径入深山白云里。安期固是神仙伦，预项干刘能忘秦。未忍乘龙自长往，闲将瓜枣试时人。贪看万松好，不觉到岩底。海波胡为来，作此大奇伟。光藏不早决，犊弃洗耳水。使诏知所在，避亦太晚矣。可是龙与云，不能载其体。
避诏岩二首·其一
作者：王履
朝代：明

希夷先生爱睡者，睡去那知有晨夜。胡为留迹与留声，惹得丹青到林下。到时却避无乃迟，声迹既留能致之。然非卖畚扪虱汉，解识九五真龙飞。真龙未飞良有以，元元之依竟谁是。笑声忽动堕驴时，径入深山白云里。安期固是神仙伦，预项干刘能忘秦。未忍乘龙自长往，闲将瓜枣试时人。
避诏岩二首·其二
作者：王履
朝代：明

贪看万松好，不觉到岩底。海波胡为来，作此大奇伟。光藏不早决，犊弃洗耳水。使诏知所在，避亦太晚矣。可是龙与云，不能载其体。
都土地祠
作者：王履
朝代：明

香火萧然栋宇卑，满山松树送灵吹。虚名止占都祠在，酹酒刲羊让与谁。
铁锁
作者：王履
朝代：明

不似区区子午间，长教虞吏断登攀。伯梁度世无寻处，卷取松风独自还。
镇岳宫
作者：王履
朝代：明

万松深处敝彤扉，绕殿笙簧步懒移。忽见满庭金琐碎，一齐忘却听声时。
镜泉
作者：王履
朝代：明

微涟不动见容成，忘却蝉鸣与鸟鸣。忽有小风轻飐过，暗移清影上岩屏。
闻王刁三洞在山外西崖上中藏古书甚多然无由至
作者：王履
朝代：明

幽经秘箓弱水外，何以得到兹山中。傥逢叔夜能相许，会伴长休学御风。
隔林泉声随风出不得见
作者：王履
朝代：明

窈窕锵鸣不见形，两情相倚进无声。闲云忽似神交意，行到声边再不行。
青柯平
作者：王履
朝代：明

不识青柯义，崎崟独此平。山当攀锁处，微觉有松声。古殿云来往，游人鸟送迎。神祇香火断，连我困肠鸣。
青柯平神祠旁井
作者：王履
朝代：明

与山俱生天所造，伯益前身此中老。云安热恼正纷纷，寥落寒清闭秋草。
韩姑姑遗蜕
作者：王履
朝代：明

云窗雾閤幔重重，青鸟丁宁是浪通。未是清风连蜕在，百千年后漏函中。
骑骊行食所携松实枕枣以适
作者：王履
朝代：明

灞桥风雪寻诗处，何似携清啖果时。说与小僮浑未识，徐徐分付与斜晖。
黄翁置酒问所见
作者：王履
朝代：明

六年观此怕登峰，虽与中邻似不逢。一让老夫判死去，却探吾趣酒杯中。
龙潭
作者：王履
朝代：明

二三浅坎在松根，传说潜龙或上云。直待虎头来战汝，蚤从南亩看飞尘。
龙神祠旁二鸟
作者：王履
朝代：明

祠边两小鸟，相依道人室。厨中炊饭香，即至不一失。啄粟就掌内，了无猜与栗。岁月知几何，相忘祇如一。乃知豚鱼信，固自我所出。幽幽入静极，籁尽山空虚。我辈若不来，鸟外其谁欤。形姓本不同，形性本不异。回首看流云，悠然似吾意。
别同乡诸同年
作者：王崇古
朝代：明
体裁：五言律诗

十载看花侣，年来半去留。江城怜我别，霄汉羡君游。柳暗旗亭道，花明禁苑楼。征途从此始，瞻望不胜愁。
田父叹
作者：王崇古
朝代：明
体裁：古风

驱车历夏郊，秋阳正皓皓。遵彼汉唐渠，流泽何浩渺。高卑相原隰，沟浍互环绕。闸坝时启闭，壅泄功施巧。河决堤湃倾，禁弛滋贪狡。乘春成修防，灌溉及秋杪。时和霜落迟，九月熟晚稻。方忻岁事丰，悠悠感穹昊。日暮济河梁，夹河泣父老。指顾沿河屯，一望涨行潦。河西田埂没，青苗变水藻。河东垦沙田，夏旱麦半槁。二麦幸登场，秋淫闻伤涝。隔陇异丰歉，比乡共忧悄。公家急刍饷，输积戒不早。有子三四人，诸孙咸少小。长男戍蓟门，二子守边堡。戎骑时凭陵，生死安自保。幼男方长成，屯田共兄嫂。老夫挽粮车，诸妇刈秋草。不愿衣食饶，惟愿免苦拷。俗忌多生男，男多生烦恼。堂下千里隔，民瘼难具道。予志在安攘，听之伤怀抱。丰年已百艰，凶年转饿殍。抚边无良策，仁民古所宝。草奏乞皇仁，宽徭勤恤犒。坐令四国相，列镇谢征讨。再颂浊河清，穷边歌熙皞。
登钟山戍楼
作者：王崇古
朝代：明
体裁：七言律诗

危楼高结跨飞虹，古塔崚嶒对梵宫。北去关河连塞上，西来风物自秦中。洞门暗向前山转，石井深连幽涧通。扼险应期追一范，不堪摇落戍烟空。
代州夜怀
作者：王崇庆
朝代：明
体裁：五言律诗

雁门风雨夜，独馆一含情。落日连荒戍，啼乌近大城。青萍看自在，白发病还生。明发平原路，萧萧听马鸣。
会马君卿席上偶成
作者：王崇庆
朝代：明
体裁：五言律诗

聚首成良会，相看兴亦嘉。云容思故国，雪意暗京华。落日催行李，天风吹乱鸦。多情忆年少，惆怅木兰花。
即事一首
作者：王崇庆
朝代：明
体裁：六言诗

斜日旌归费老，春风茶吃曹家。惆怅旅怀何似，凭阑莫问杨花。
夏日即事
作者：王崇庆
朝代：明
体裁：七言绝句

窗外芭蕉欲放时，槐阴庭院昼迟迟。夜来风雨萧条处，落尽蔷薇第几枝。
张家湾晓发作
作者：王崇庆
朝代：明
体裁：五言绝句

沙鸟知山雨，舟人狎海潮。五云堆魏阙，回首路迢迢。
感何仲默过访
作者：王崇庆
朝代：明
体裁：古风

城南有迁客，舍馆邻都郊。画角隐高阁，苍鹰俯孤巢。白坡有佳人，海内鲜比交。所以倾盖情，古人谓投胶。
晓发清丰
作者：王崇庆
朝代：明
体裁：五言绝句

寒鸦栖古枝，苍黄月未落。山馆何萧然，鸡声起城郭。
暮春拨闷·其一
作者：王崇庆
朝代：明
体裁：七言绝句

绣帘小阁迥添愁，绿遍长安芳杜洲。花发未应春易老，东风燕子度红楼。
暮春拨闷·其三
作者：王崇庆
朝代：明
体裁：七言绝句

江城蒲草日芳菲，梅子青青尚未肥。自在柳花飞薄暮，轻盈白鸟下渔矶。
暮春拨闷·其二
作者：王崇庆
朝代：明
体裁：七言绝句

万里云山起梦愁，风帘落日下银钩。谁家吹笛沧洲外，一夜相思欲白头。
梦中一首
作者：王崇庆
朝代：明
体裁：五言绝句

欲上河阳郡，先来洞府游。白云满天地，红叶不知秋。
祁县夜坐
作者：王崇庆
朝代：明
体裁：五言律诗

岁暮寒仍急，长歌乘晚风。荒凉怜小县，真率爱山童。积雪明残柳，衰颜叹转蓬。旅怀不可寐，徙倚画廊东。
舟次德州
作者：王崇庆
朝代：明
体裁：五言绝句

远浦渔舟小，寒天柿叶稀。归心正愁绝，一雁夕阳飞。
赠沈绶归海虞
作者：王崇庆
朝代：明
体裁：五言绝句

吴门城上山，虎丘山下水。春花晓莺啼，念子在言里。
送马守之泽州
作者：王崇庆
朝代：明
体裁：五言律诗

寂寞山城里，春风未有花。野塘新水细，茅店酒旗斜。故国音书断，长安道路赊。何时共知己，倾倒酌流霞。
雨中将访沱村走柬申意
作者：王崇庆
朝代：明
体裁：五言律诗

寒雨乘秋细，轻云绕屋低。清樽思对榻，白发却冲泥。曲径花将落，平林鸟倦啼。振衣吾扣访，一醉豸坊西。
河决歌
作者：王崇献
朝代：明
体裁：古风

八月九月河水溢，贾鲁堤防迷旧迹。涓涓起自涧溪间，顷刻岸崩数千尺。我行见此殊衔恤，观者如堵咸股栗。怒气喷却九天风，声若万雷号镇日。晡时东注如海倒，平原千里连苍昊。人家远近百无存，禾黍高低付一扫。人民垫溺不知数，牛羊畜产何须顾。仓皇收拾水中粮，拟向他乡度朝暮。每思山东富庶乡，百年生育荷吾皇。哀哉河伯何不仁，忍使一旦成苍茫。闻道当年瓠子河，兴卒十万功不磨。况复曹南水势雄，庙堂发策当如何。君不见东村子父兮救子父先死，又不见西村女母子相持死不已。安得治河最上策，流泪匍匐献天子。
减字木兰花·题画
作者：王崇简
朝代：明
体裁：词

萍浮翠带。奁镜波明鸥岸外。欸乃声低。一抹遥云云影迷。蒲帆路转。烟火霏微村巷远。旋失沙尖。鸡犬声中出酒帘。
满庭芳·秋景
作者：王崇简
朝代：明
体裁：词

秋老郊原，黄芦小艇，清江万树丹枫。山穷水尽，一望白云空。夕照明霞点点，飞无影、几阵征鸿。炊烟接，沉沉古径，远寺出疏钟。朦胧凝望处，野塘凄寂，粉淡芙蓉。听蓼花滩畔，叫彻寒蛩。又是黄昏将近，人家里、夜阁灯红。征衫薄，长亭短驿，客路卷西风。
蓦山溪·题雪渔图
作者：王崇简
朝代：明
体裁：词

淩空泛去，望里惊银海。抖擞绿蓑轻，看遥岭、花飞一带。敲冰得鲤，醉倒玉壶春，酣馀态。人应怪。明月浑疑载。斜风细雨，曾记浮西塞。白鹭剪同云，更装就、模糊色界。羊裘泽畔，翻惹客星占，风尘外。乾坤大，尚有元真在。
正月八日诣草堂不遇舟中录记
作者：王巽
朝代：明

鼓枻溪头动晓行，衣裳润浥露华清。东风移帆浪花起，幽鸟避人霜羽轻。片玉峰寒松倚秀，草堂春早柳含情。山人领鹤之何处，惆怅归来雨满城。
寄孟叔敬宣抚
作者：王师道
朝代：明

乡里衣冠有几人，故家复见孟参军。高怀磊落先投老，壮岁飞腾已策勋。归把长竿钓溪水，醉浮大白卧山云。卜邻便欲如王翰，诗酒相从至夜分。
春日过函三阁
作者：王希元
朝代：明
体裁：七言律诗

一望平川暮霭收，千家城郭月华流。人从萝薜知幽处，燕啄香泥过画楼。洗药经年泉石碧，谭禅终日雨花浮。坐来自许能忘世，野鹤孤云任去留。
为母舅谢东园公题良平芝山八景 其一 大岭云屏
作者：王希文
朝代：明

山高出群岫，山下会双流。马跃云生锦，狮拖日作毬。壁立如屏翰，文连并斗牛。千年佳气旺，世泽想松楸。
为母舅谢东园公题良平芝山八景 其七 石台印迹
作者：王希文
朝代：明

何为而累累，丢下此磷磷。鹊起明光浪，铜抛剥藓痕。无金悬肘重，似篆结纹新。想是解官去，遗封石上尘。
为母舅谢东园公题良平芝山八景 其三 后山华盖谢氏居场后岭
作者：王希文
朝代：明

岭峤多佳丽，天皇拥绣屏。露珠沾叶润，翠盖倚天擎。风入涛声閧，云连树色暝。古称仁寿里，千岁产松苓。
为母舅谢东园公题良平芝山八景 其二 鼓楼龙石
作者：王希文
朝代：明

曙色连宵暝，旃林向晓红。嵯峨龙脱甲，空谷响丁冬。楼不闻吹笛，石更无敲钟。夜来行雨去，一喝满天风。
为母舅谢东园公题良平芝山八景 其五 沙井龙涎
作者：王希文
朝代：明

昆崙出阿耨，星宿透河源。峡度鸳鸯起，龙从山水旋。清香流翰墨，爽气润芸荪。五曜联东井，占沙应此圆。
为母舅谢东园公题良平芝山八景 其八 鞍岭归樵
作者：王希文
朝代：明

勒马何年去，空闻留下鞍。攀崖悬石凳，荷斧入云盘。山僻有樵径，林疏无酒幔。看棋柯已烂，归路指潺湲。
为母舅谢东园公题良平芝山八景 其六 榕湾晚渡
作者：王希文
朝代：明

白蘋吹岸断，细雨带潮平。漫渺榕湾曲，微茫野渡横。中流看击楫，天下想澄清。为问济川者，临渊愿自生。
为母舅谢东园公题良平芝山八景 其四 蚬岭云窝
作者：王希文
朝代：明

结茅傍云谷，云栖喜有亭。攀云朝又暮，坐石醉还醒。药圃自高下，山光四渺冥。夜无行雨意，孤枕卧云屏。
为母舅谢东园公题良平芝山八景·大岭云屏
作者：王希文
朝代：明

山高出群岫，山下会双流。马跃云生锦，狮拖日作毬。壁立如屏翰，文连并斗牛。千年佳气旺，世泽想松楸。曙色连宵暝，旃林向晓红。嵯峨龙脱甲，空谷响丁冬。楼不闻吹笛，石更无敲钟。夜来行雨去，一喝满天风。岭峤多佳丽，天皇拥绣屏。露珠沾叶润，翠盖倚天擎。风入涛声閧，云连树色暝。古称仁寿里，千岁产松苓。结茅傍云谷，云栖喜有亭。攀云朝又暮，坐石醉还醒。药圃自高下，山光四渺冥。夜无行雨意，孤枕卧云屏。昆崙出阿耨，星宿透河源。峡度鸳鸯起，龙从山水旋。清香流翰墨，爽气润芸荪。五曜联东井，占沙应此圆。白蘋吹岸断，细雨带潮平。漫渺榕湾曲，微茫野渡横。中流看击楫，天下想澄清。为问济川者，临渊愿自生。何为而累累，丢下此磷磷。鹊起明光浪，铜抛剥藓痕。无金悬肘重，似篆结纹新。想是解官去，遗封石上尘。勒马何年去，空闻留下鞍。攀崖悬石凳，荷斧入云盘。山僻有樵径，林疏无酒幔。看棋柯已烂，归路指潺湲。
仰高别意再别邹师尊
作者：王希文
朝代：明

碧山亭榭倚云排，至道如天不可阶。引领令人空眼界，忘形坐我只心斋。九天飞檄催离思，百里弦歌□壮怀。闻说成都花似锦，好分春信到吾侪。
六月嗣雅和督府北川张先生韵
作者：王希文
朝代：明

圣宅东南赋欲蠲，旄头那敢犯奎缠。釜中鱼泳知何乐，井底蛙鸣只自贤。时雨滋回蜗屋润，仁风吹散蜃楼烟。悬知奏凯彤廷日，虎拜称扬祝万年。
兰
作者：王希文
朝代：明

幽谷自流芳，九畹风偏动。情托宣文琴，祥徵燕姞梦。
再用前韵兼赠总府万峰陈先生
作者：王希文
朝代：明

饮至旋期已吉蠲，德星光照斗牛缠。神机六出平公智，孝友兼称吉甫贤。三省岂容藏豹露，四郊今见息狼烟。江波平定登霖雨，太史应占大有年。
再用韵送陈廷卓大尹释服上京
作者：王希文
朝代：明

铎声遥下广文骖，唤醒人间醉梦酣。濂洛一源清彻底，潇湘两岸翠成岚。柏台方拟还京北，椿府那知又广南。移孝为忠今日事，旌书遥下紫泥缄。
再访子长
作者：王希文
朝代：明

出处权舆未见真，又猥巾屦走车尘。藩篱于世虽无我，廊庙于今正有人。俯仰伊谁能具眼，乾坤何处不容身。圆沙如许宽平地，梧竹门墙月更新。
勉门人胡廷兰
作者：王希文
朝代：明

无情岁月隙驹过，白发频催奈尔何。跃冶黄金须百炼，倚天长剑用霜磨。万顷渊源休蠡测，千条岐路丧羊多。天孙下手斯成锦，莫断机头懒掷梭。
同湛甘泉先生游白云
作者：王希文
朝代：明

胜游遥叩白云关，水色山光紫翠环。客爱峰高忘久坐，鸟知人好不思还。蒲连曲涧杯流迥，僧定禅房意自闲。我亦欲携飞舄杖，不知天隔几重山。
同班田年兄游上林苑
作者：王希文
朝代：明

禁苑春深景物嘉，漫游人共跨骊騧。凭将潋滟双青眼，看尽娇娆万种花。蝶梦酣随风荡荡，莺声浓傍柳斜斜。纵观迥觉红尘隔，疑是蓬壶别岁华。
和司马中丞王岱麓公韵
作者：王希文
朝代：明

近斗疑迁客，连奎忆聚贤。太微天辅左，台列帝车前。元岁凭斟酌，玄机籍斡旋。升平原有象，万国庆尧年。北岳钟灵秀，西枢振士风。燕台椿桂义，麟阁鼎彝功。阵叠三千变，关河百二雄。胸藏兵甲在，终不愧遭逢。樵采山无禁，优游谷有槃。坦途惟素履，方外只黄冠。雪淖知藏迹，风林暂息翰。芝薇均雨露，一饭敢忘餐。舌存知世禁，身在且桓槃。难借上方剑，空留柱下冠。月明那愧影，天阔且飞翰。细诵伐檀句，犹知畏素餐。
和司马中丞王岱麓公韵·其一
作者：王希文
朝代：明

近斗疑迁客，连奎忆聚贤。太微天辅左，台列帝车前。元岁凭斟酌，玄机籍斡旋。升平原有象，万国庆尧年。
和司马中丞王岱麓公韵·其三
作者：王希文
朝代：明

樵采山无禁，优游谷有槃。坦途惟素履，方外只黄冠。雪淖知藏迹，风林暂息翰。芝薇均雨露，一饭敢忘餐。
和司马中丞王岱麓公韵·其二
作者：王希文
朝代：明

北岳钟灵秀，西枢振士风。燕台椿桂义，麟阁鼎彝功。阵叠三千变，关河百二雄。胸藏兵甲在，终不愧遭逢。
和司马中丞王岱麓公韵·其四
作者：王希文
朝代：明

舌存知世禁，身在且桓槃。难借上方剑，空留柱下冠。月明那愧影，天阔且飞翰。细诵伐檀句，犹知畏素餐。
和洗云厓南园步月晚归韵
作者：王希文
朝代：明

厚畀英豪岂浪生，要知天地在钟情。岐黄有术攻愚病，樗栎无阶答盛明。金石遗音惊掷地，珠玑索价薄连城。乾坤俯仰今如此，星斗冲天古气横。春及阶除草自生，化机神会自怡情。门临瘦竹凭风扫，坐对芳梧爱月明。光霁一圈真觉地，刚柔两字即嚣城。毫釐到此君须认，眼底纷纷岐路横。倚剑看云万感生，因歌古调惹归情。花当劝客和春醉，月到邀人入夜明。喜欲巾车留别墅，厌听笳鼓起关城。裁缄咫尺遥相寄，招手天边看雁横。梦绕池塘春草生，同家四海弟兄情。南园未领群英诲，东璧先窥爝火明。渴量焉能穷瀚海，酒兵聊可破诗城。知音我亦些能会，醉倚孤桐向月横。
和洗云厓南园步月晚归韵·其一
作者：王希文
朝代：明

厚畀英豪岂浪生，要知天地在钟情。岐黄有术攻愚病，樗栎无阶答盛明。金石遗音惊掷地，珠玑索价薄连城。乾坤俯仰今如此，星斗冲天古气横。
和洗云厓南园步月晚归韵·其三
作者：王希文
朝代：明

倚剑看云万感生，因歌古调惹归情。花当劝客和春醉，月到邀人入夜明。喜欲巾车留别墅，厌听笳鼓起关城。裁缄咫尺遥相寄，招手天边看雁横。
和洗云厓南园步月晚归韵·其二
作者：王希文
朝代：明

春及阶除草自生，化机神会自怡情。门临瘦竹凭风扫，坐对芳梧爱月明。光霁一圈真觉地，刚柔两字即嚣城。毫釐到此君须认，眼底纷纷岐路横。
和洗云厓南园步月晚归韵·其四
作者：王希文
朝代：明

梦绕池塘春草生，同家四海弟兄情。南园未领群英诲，东璧先窥爝火明。渴量焉能穷瀚海，酒兵聊可破诗城。知音我亦些能会，醉倚孤桐向月横。
寿巽峰李会尊七十又一
作者：王希文
朝代：明

五老匡庐第几峰，贪狼东出玉芙蓉。观山已契堪舆妙，卜算还占淑气钟。砌畔芝兰娱晚节，楼前荆棣映春融。年年寿酒松花熟，丹诀真疑河上公。
寿钟黄山家亲七十又一
作者：王希文
朝代：明

参透黄庭第几篇，泉香杞井妙延年。乾坤植性成参两，福寿同根已独专。金紫黍珠知有画，丹青冰玉影能传。蟠桃正拟三千数，五百梅花更后天。
寿龙塘兄七十又一
作者：王希文
朝代：明

此根原是出瑶池，花放千年结满枝。生意已占同硕果，灵丹何处觅交梨。九旬堂上垂青鬓，七子阶前戏彩衣。天与吾家全盛日，春风兰桂正相辉。
履迹亭
作者：王希文
朝代：明

谁谓金丹可驻颜，空遗亭像凤台山。虎铅龙汞今何在，秋月春花岁自闲。蹑履仙踪存石上，入天层塔半云间。我来欲询飞升术，辽海何时跨鹤还。
峡山寺
作者：王希文
朝代：明

招提何代辟，峡势似盘成。四野窗中尽，三山槛外平。梵随兜率落，香过竹林清。欲谢尘缘去，茅庵从此营。
早朝
作者：王希文
朝代：明

五漏频催玉露零，九重风动月光澄。云移宫扇迎龙衮，烟锁金炉袭凤廷。葵藿丹衷倾对尽，鹭鹓青琐列班盈。孤忠幸际明良会，莫作英州别驾情。
步伦内翰送钟进士南归韵送钟天庆上京
作者：王希文
朝代：明

东风花外迓来骖，陋巷荣增草树酣。君既高轩临白日，我犹尘屦走青岚。寸心几负迎兼送，双脚多岐北又南。别后相思逢过雁，封书应倩白云缄。
求李子长画画形不似画虚难，此妙知君亦等閒。景物都归模写下，乾坤直在转移间。泉声不聒幽人耳，树色能开老道颜。我欲还家洗尘虑，闭窗趺坐看江山甘泉先生邀游波罗夜泛席赋回海北项公祖
作者：王希文
朝代：明

舟泊芦湾浅水湄，故人邀我酌金卮。因歌赤壁两篇赋，不觉黄昏半夜时。海北将军原有禁，江南才子本无知。来人若问真消息，也有声名达凤池。
海珠寺
作者：王希文
朝代：明

坐看天地小浮沤，海屋谁添第几筹。佛顶祥光开宝藏，人间孤柱砥中流。媚涵沧海空遗叹，价并乾坤肯暗投。懒倚江亭横铁笛，恐惊风雨起潜虬。
清明与美人燕集黄旗峰书院
作者：王希文
朝代：明

嶙峋山色隐苍苍，石磴藤萝紫翠傍。散帙才华谁作赋，踏青游冶自成行。酡颜莫放千杯醁，老兴还怜十样妆。醉倚海棠春欲暮，芳心宁惜对花忙。
游小金山
作者：王希文
朝代：明

大金在京口，小金来粤江。金名有大小，产皆国之良。兑泽久淬砺，离炎百炼钢。屹立柱中流，上映天日光。铸为双雄剑，诛奸留上方。剸系久易缺，神功宜善藏。飘然化双龙，跳跃出大荒。暮宿若木西，朝游浴扶桑。时伴回仙飞，万劫妖魔降。偶来看故庐，云山空苍苍。过者千万人，视此皆寻常。大器不世用，神物肯处囊。天地无边极，此当与低昂。翩翩驾两袖，二鹤贴云翔。
滕王阁
作者：王希文
朝代：明

高阁嶙峋接碧台，何年帝子搆江隈。风生南浦鱼吹浪，霞落西崖锦作堆。片石聿新韩氏笔，残碑犹壮子安才。洪都千载留遗胜，临眺登台首重回。
疏奏各省镇守宦官幸纳天听诏下裁革举朝欣跃臣窃得酬夙愿因作以谢
作者：王希文
朝代：明

玉诏传宣下紫宸，清朝宁肯借丛神。迸奸睿虑怜苍赤，纳谏优容念薄臣。幸际明时宽合网，敢因愚戆作批鳞。阴霾扫尽阳和布，四海欢呼祝圣人。
石龙桥
作者：王希文
朝代：明

百尺舆梁控宝城，巨灵鞭石派沧溟。晴涵碧海龙光见，月浸银河鹊影清。班史青年曾点笔，文园今日总关情。沙堤此去知容易，千里云衢透玉京。
竹
作者：王希文
朝代：明

心兮本自虚，挺然脱尘迹。大节欺岁寒，中涵一太极。
红梅二首
作者：王希文
朝代：明

月移疏影罩墙隈，隐隐清香带雪开。自是江南风景好，半空飞下紫衣来。庾岭南来第一花，香凝玄露影横斜。吟边冷看寒梢月，疑是东风醉紫霞。
红梅二首·其一
作者：王希文
朝代：明

月移疏影罩墙隈，隐隐清香带雪开。自是江南风景好，半空飞下紫衣来。
红梅二首·其二
作者：王希文
朝代：明

庾岭南来第一花，香凝玄露影横斜。吟边冷看寒梢月，疑是东风醉紫霞。
苦雨再用前韵兼示诸同志
作者：王希文
朝代：明

雀罗张处杜尘骖，饶我蒲团兀坐酣。门巷久无三尺雪，画图长挂八窗岚。性同澜倒防趋下，道未燖温愧指南。墨上求玄君莫笑，马图前已泄机缄。屈指驰驱过隙骖，忽惊绿暗又红酣。鹁鸠啼过林前雨，鹚鹭飞穿树杪岚。景色看来如梦里，春光归去只江南。柴门寂静无车马，空倩闲云镇日缄。
苦雨再用前韵兼示诸同志·其一
作者：王希文
朝代：明

雀罗张处杜尘骖，饶我蒲团兀坐酣。门巷久无三尺雪，画图长挂八窗岚。性同澜倒防趋下，道未燖温愧指南。墨上求玄君莫笑，马图前已泄机缄。
苦雨再用前韵兼示诸同志·其二
作者：王希文
朝代：明

屈指驰驱过隙骖，忽惊绿暗又红酣。鹁鸠啼过林前雨，鹚鹭飞穿树杪岚。景色看来如梦里，春光归去只江南。柴门寂静无车马，空倩闲云镇日缄。
访李子长不以为礼诗以复之二首
作者：王希文
朝代：明

江门流水到官河，安乐如公见此窝。丹凤高岗徒自远，白驹空谷有人歌。漫将鸠杖挑尘篑，肯把羊裘换钓蓑。如此柴荆春不到，风光其奈老狂何。餔糟世界几人醒，纵有灵丹莫解酲。道学百年尊孔氏，新诗一夜揽弥明。君裁大袖能笼世，我抱长竿不钓名。俗耳不堪烦吹荡，特来庭畔听希声。
访李子长不以为礼诗以复之二首·其一
作者：王希文
朝代：明

江门流水到官河，安乐如公见此窝。丹凤高岗徒自远，白驹空谷有人歌。漫将鸠杖挑尘篑，肯把羊裘换钓蓑。如此柴荆春不到，风光其奈老狂何。
访李子长不以为礼诗以复之二首·其二
作者：王希文
朝代：明

餔糟世界几人醒，纵有灵丹莫解酲。道学百年尊孔氏，新诗一夜揽弥明。君裁大袖能笼世，我抱长竿不钓名。俗耳不堪烦吹荡，特来庭畔听希声。
访胡湘江不遇戏书
作者：王希文
朝代：明

到处江山到处吟，乾坤今已席吾衿。也知东海沧溟阔，曾见增江湘水深。夜静大舒天外眼，月明闲弄意中琴。不知何处来山笛，搅乱宫商角徵音。
谒增城大尹林洪用先生二首
作者：王希文
朝代：明

圣明恩爱重遐方，暂遣儒绅出玉堂。庭树午阴思召伯，墙桃春色贺潘郎。奎缠夜列天机宿，擢典寅钦御墨香。深想药笼无弃物，愿从东壁借容光。天将吾道兆升平，小试牛刀莅武城。鳞羽亦知真宰意，草茅先识使君名。康衢稚子谣风化，委巷顽夫舞月明。从此南游歌讼遍，庙堂丝竹被新声。
谒增城大尹林洪用先生二首·其一
作者：王希文
朝代：明

圣明恩爱重遐方，暂遣儒绅出玉堂。庭树午阴思召伯，墙桃春色贺潘郎。奎缠夜列天机宿，擢典寅钦御墨香。深想药笼无弃物，愿从东壁借容光。
谒增城大尹林洪用先生二首·其二
作者：王希文
朝代：明

天将吾道兆升平，小试牛刀莅武城。鳞羽亦知真宰意，草茅先识使君名。康衢稚子谣风化，委巷顽夫舞月明。从此南游歌讼遍，庙堂丝竹被新声。
谢晚节表邀后园赏荔
作者：王希文
朝代：明

四围绕屋绿阴浓，仰见璚枝缀火红。洁本脂凝称玉润，丹疑朱绘有天工。词臣啖老罗浮日，妃子欢联驿骑风。自是江南声价重，品题何以续诸公。
贺右沙张先生七十一诗
作者：王希文
朝代：明

忆昔相从共少年，浴沂童冠对花前。竞船涌在今成沼，鱼袋洲旁亦作田。旧族书香仁里厚，新英才翰兆沙圆。莫将花甲从头数，秀耸南山更十千。
贺司马中丞王岱麓公莅政
作者：王希文
朝代：明

千古忠良逊硕肤，玄裳赤舄又东都。鸿飞正拟歌遵陆，骥足何须论畏途。露润菁莪忻过化，炎荒草木庆来苏。兹行预有观风意，谁绘颠连郑侠图。
赠戴宾竹
作者：王希文
朝代：明

有客寻幽盟，排扉日相访。身披翠羽衣，手植青藜杖。挥麈恣高谈，扫门谢尘鞅。琅玕启新声，金玉戛清响。拈风入吟坛，弄月过书幌。逸思定三竿，孤骞挺千丈。淩云看少豪，傲霜誇老壮。笋列拜天书，金茎吸云酿。募醉忽拚袂，晚来复相向。宾至主不迎，主坐宾不让。愿作无言交，永言伴清况。
赠晚节谢表之寿
作者：王希文
朝代：明

我亦与君同寿日，年年寿酒不同斟。未残篱菊凌霜晚，将进霞觞感岁侵。驻世百龄何用药，丹成九转只留心。薄田香稻今当熟，浊酒燃荆聊一吟。
赠榜眼程年兄使梁
作者：王希文
朝代：明

春殿才名贯斗标，秋城旌节下云霄。关河折柳金尊尽，京洛分茅玉册遥。梁苑雪留词客赋，蓟门星拂使臣轺。临岐未用虔刀赠，纶阁迟君协凤韶。
赠母舅谢东园公新筑东园书舍
作者：王希文
朝代：明

灵晨扶杖芳堤去，绿水移舟竹径通。何处读书人案雪，有时送酒鹤开笼。名齐邺下称诸子，钓老江湖羡个翁。种稻栽香馀不染，洞门惟见白云封。
赠谢实所叔翁之寿
作者：王希文
朝代：明

乌帽笼头雪满巅，四朝人物八旬年。从来最乐因为善，悟到长生种福缘。九鼎有丹曾服饵，三山何处访神仙。清时几见人中瑞，更喜星弧户又悬。
赠谢氏堂前灵芝
作者：王希文
朝代：明

贞元聚则泄，瑞气郁而彰。有露葩仍润，无根蒂自香。芳邻媲孟氏，曲度拟芝房。宝树千年在，为君献吉祥。羡君多善庆，瑞气郁成霞。所以九茎秀，结为五色葩。卿云覆以盖，珠露蔼如花。谁谓无根产，芝兰自昔誇。
赠谢氏堂前灵芝·其一
作者：王希文
朝代：明

贞元聚则泄，瑞气郁而彰。有露葩仍润，无根蒂自香。芳邻媲孟氏，曲度拟芝房。宝树千年在，为君献吉祥。
赠谢氏堂前灵芝·其二
作者：王希文
朝代：明

羡君多善庆，瑞气郁成霞。所以九茎秀，结为五色葩。卿云覆以盖，珠露蔼如花。谁谓无根产，芝兰自昔誇。
赠题东园书舍檠案
作者：王希文
朝代：明

谁向东山拟结庐，坐忘璧玉世何如。竹桥绕合诸溪水，丹壑深藏二酉书。喜付青云于子弟，笑他黄发只樵渔。夜来阁上观藜火，照尽窗前万卷馀。
赠题东园书舍花鸟
作者：王希文
朝代：明

杨州跨鹤蚤归来，石室疏棂次第开。挟瑟岂缘河上去，种花初向日边回。笑看蕉鹿浑如梦，混入鸥群亦不猜。霜鬓七旬应未老，白云长护读书台。
赠题东园书舍讲席
作者：王希文
朝代：明

鞭石何年到海时，乾坤收入一茅茨。若为他日传诗礼，谩忆渊源溯父师。北斗泰山勤想象，瑶台璇室足委蛇。谢公几度登临处，只好琴书不好棋。
赠题谢东园公折屐图
作者：王希文
朝代：明

雪鬓红颜陆地仙，何人能跻古稀年。青山石上添彭祖，黄鹤群中列葛川。世事但须千日醉，杖头宁少几文钱。南阳东海今谁在，只有登山折屐传。
赠题谢东园公行乐图
作者：王希文
朝代：明

翩翩文綵照芳春，把酒长歌惊四邻。隐士图形光海岳，先生高卧动星辰。百年乐事谁能侣，七步裁诗□入神。尘世浮名何必羡，潇然吾亦任吾真。
送别
作者：王希文
朝代：明

几宵风雨暗溪山，相对魂消话别难。筠管葫芦惊汗竹，奚囊萧艾近成兰。鸣鸠逐妇声何急，杜宇留春吻欲乾。嬴得樵农歌击壤，更于何处听阳关。
送王静斋归省
作者：王希文
朝代：明

河桥流水别张湾，万里天涯指顾间。汗竹尚馀麟阁事，古梧今见凤雏还。几年槐市高抬眼，此日萱庭重慰颜。我亦有怀归未得，梦魂犹自隔梅关。
邀谢东园公晚节表罗浮之约
作者：王希文
朝代：明

罗浮四百生云烟，铁桥流水何杳然。君欲结茅栖二葛，吾将杖策访诸天。龙归夜过飞云顶，鸡唱朝闻见日巅。欲与王乔同跨鹤，淩风吹笛拟何年。
重阳后二日送别友人
作者：王希文
朝代：明

丛菊飘金映酒杯，故人一别思堪裁。君家此去无多路，莫遣音书隔岁来。
雨过登甘泉翁钓鱼台
作者：王希文
朝代：明

波转星移动，台高坐若浮。潮平霏细雨，天远望归舟。风急涛声冷，鸥鸣海气幽。不缘怀六物，何处觅羊裘。
题兰窗别号
作者：王希文
朝代：明

沙明水碧茅溪上，风露香中小结庐。何处杏坛孤操远，百年花圣一窗虚。清标自得天然致，太极谁知不在书。坐到无言浑与化，春风桃李又何如。
题旗峰书院
作者：王希文
朝代：明

青紫峰亭远俗尘，百年遗迹又重新。山如有主还须我，地不虚灵只在人。草色绿回秋后雨，梅馨煖入酒前春。斯文胜会元非偶，默想应知协鬼神。
题老松
作者：王希文
朝代：明

淩霜老干郁苍苍，寒入三冬日更长。从此北堂春酒熟，年年人醉大夫傍。
黄旗峰
作者：王希文
朝代：明

大将何年镇莞东，漫将戎器列群峰。升平号令无消息，零落风云有战踪。金帽久闲苍藓合，黄旗不动白云封。更怜战马休山下，芳草长嘶岁岁同。
僧院访蔡可泉荅庄石山来韵
作者：王希旦
朝代：明
体裁：五言律诗

我欲重来此，君能几日留。居然人外境，已似故乡秋。别院幽芳杂，诸天色界浮。都无簪组意，犹自问归不。
莆田县署联
作者：王常
朝代：明
体裁：联

牧民无事旧风霜。
题蓟州汤泉
作者：王庄妃
朝代：明

闷倚雕栏强笑歌，娇姿无力怯宫罗。欲将旧恨题红叶，只恐新愁上翠蛾。雨过玉阶天色净，风吹金锁夜声多。从来不识君王面，弃置无情奈若何。
新甫山怀古
作者：王应修
朝代：明
体裁：五言排律

新甫传闻久，登临始见奇。悬崖高�嵲，断石迥参差。空翠群峰湿，微茫一径危。攀藤云拂袖，藉草露沾肌。斤尽鲁侯柏，苔残汉武碑。山僧聊共话，谷鸟暗相窥。壁古龙蛇剥，林深麋鹿驰。汲泉供茗碗，敲火爇松枝。寂寞探元意，凄凉吊古诗。沧桑不可问，丘壑有馀思。
咏蜀茶花
作者：王应华
朝代：明

亦知春已近，不畏腊犹寒。竞兹艳阳色，明霞信可餐。
山房春事
作者：王应华
朝代：明

春深春事懒，春暖换春衣。三径词人过，名园春色归。风生花暗落，雨后果初肥。只恐红尘到，呼童日掩扉。
忆旧居梅花
作者：王应华
朝代：明

再见寒梅发，江村几度春。柴门山色好，故里忆兹晨。雪尽罗浮曙，花疏烟水匀。何时能策杖，游赏对乡人。
曹溪矾洞山庵
作者：王应华
朝代：明

石磴溪边五色光，山花细草向人芳。世缘不到云深处，寂寂啼莺古寺傍。
梧寓纪异
作者：王应华
朝代：明

一室何多幸，皇天眷旅人。冲飙高焰失，行水禹功新。书剑应如昨，痌瘝良乃身。愿因苍昊合，永锡兆民春。
次天和尚韵
作者：王应华
朝代：明

皈依遥望海三峰，灯燄相传岸岸通。半偈但聆无语处，灵山消息共从容。
江村春兴
作者：王应华
朝代：明

何人车马到春城，高坐临流酒独倾。十亩黍苗分雨露，一江天色各阴晴。长堤种竹随时绿，倦鸟归林得意鸣。潦倒年来复何事，早潮看尽晚潮生。
浣翠亭避暑
作者：王应华
朝代：明

林塘最幽处，长夏小亭寒。人事柴门少，江光竹槛宽。南薰生几席，西爽落盘餐。天与优閒地，谁从双树看。
甲午秋日为仲振大侄
作者：王应华
朝代：明

何处孤亭傍水成，壶中小隐万缘轻。双悬日月光蓬岛，四望云山接蜃瀛。柯烂尚看棋子落，曲终犹听凤笙鸣。最怜楚客人皆醉，一任清狂笑语并。幽居岂敢谢人群，野老闲来广异闻。道合每从方外得，清樽时共绿阴分。池边习习闻芳芷，天畔遥遥见禁氛。凉雨欲过襟袖冷，朝来爽气为逢君。
甲午秋日为仲振大侄·其一
作者：王应华
朝代：明

何处孤亭傍水成，壶中小隐万缘轻。双悬日月光蓬岛，四望云山接蜃瀛。柯烂尚看棋子落，曲终犹听凤笙鸣。最怜楚客人皆醉，一任清狂笑语并。
甲午秋日为仲振大侄·其二
作者：王应华
朝代：明

幽居岂敢谢人群，野老闲来广异闻。道合每从方外得，清樽时共绿阴分。池边习习闻芳芷，天畔遥遥见禁氛。凉雨欲过襟袖冷，朝来爽气为逢君。
祝栖壑老和尚七十初度
作者：王应华
朝代：明

鼎湖深处即西方，寿佛由来不可量。度尽世间方满愿，吾师一念与天长。
空老和尚扇画行到水穷处坐看云起时属书其后
作者：王应华
朝代：明

水穷云起思悠悠，鹫岭云生山上头。一自明星曾起悟，至今阶级了无求。最高峰顶白云飞，狮子行游伴侣稀。华首台前流水绕，曹溪一滴雨花霏。
空老和尚扇画行到水穷处坐看云起时属书其后·其一
作者：王应华
朝代：明
体裁：七言绝句

水穷云起思悠悠，鹫岭云生山上头。一自明星曾起悟，至今阶级了无求。
空老和尚扇画行到水穷处坐看云起时属书其后·其二
作者：王应华
朝代：明

最高峰顶白云飞，狮子行游伴侣稀。华首台前流水绕，曹溪一滴雨花霏。
立秋前一日陪抚军城楼待月
作者：王应华
朝代：明

幕府先秋色，高楼待月开。军声云峤灏，胜气斗间回。席近星河冷，觞传赤羽催。筹边当重地，前箸愧非才。
醒泉茆亭
作者：王应华
朝代：明

十里林塘一亩宫，当轩山色满晴空。平芜东去江光远，云树朝来鸟语重。小饮欲狂惟渴酒，高谈无稽任山翁。风风雨雨情何限，流水閒看送落红。
丁卯令鄱候三藩舟于鲟鱼觜凡五十昼夜今再过睹木龙奇事为纪二绝
作者：王应斗
朝代：明

江声樯影接平湖，望里风烟抹二孤。记得昔年辛苦地，鲟鱼洲上长千夫。万事浮烟泡影中，春光不尽水重重。河阳旧迹成刍狗，江畔新祠驾木龙。
丁卯令鄱候三藩舟于鲟鱼觜凡五十昼夜今再过睹木龙奇事为纪二绝·其一
作者：王应斗
朝代：明

江声樯影接平湖，望里风烟抹二孤。记得昔年辛苦地，鲟鱼洲上长千夫。
丁卯令鄱候三藩舟于鲟鱼觜凡五十昼夜今再过睹木龙奇事为纪二绝·其二
作者：王应斗
朝代：明

万事浮烟泡影中，春光不尽水重重。河阳旧迹成刍狗，江畔新祠驾木龙。
七月十七日快孙生余生十五日
作者：王应斗
朝代：明

宾筵初罢报孙枝，家庆重欢此一时。裴庾昔年传笑语，甲辰何必问雄雌。
上司理时偕卢公兼怀令兄九台年丈
作者：王应斗
朝代：明

看花曾近五云边，梦绕金门四十年。宝锷秋横湘浦月，高牙夜肃汉江烟。重瞻祥李光先泽，转忆甘棠竞后妍。白首狂歌天有二，可胜怀古思悠然。
上巳独酌
作者：王应斗
朝代：明

不话开元事，奚论晋武年。水能依涧曲，觞复共谁传。闭户看修竹，微唫佐野弦。黄鹂偏逸兴，啼破柳花天。
中秋晨起侍见进桂一枝插于短发笑而咏之
作者：王应斗
朝代：明

折桂当年事，簪花此日因。仅馀千里志，空老六朝身。时会有今昔，物华无故新。又欣轮满夜，同醉庾楼人。
为两儿祝贺明府寿二首
作者：王应斗
朝代：明

城南星锦灿天中，瑞绕宫墙岁岁同。问道立深门下雪，披怀哎挹座间风。松高泰岳千寻碧，花放河阳七度红。唱罢海筹无尽爵，明霞初拥日生东。钧天瑶鼓振芳辰，历历蓬壶座上宾。粹白近连江夏裔，孤清遥接镜湖春。菁莪迭咏中都化，桃李欣逢上苑新。只愧九方垂策后，蹇驽犹自滞风尘。
为两儿祝贺明府寿二首·其一
作者：王应斗
朝代：明

城南星锦灿天中，瑞绕宫墙岁岁同。问道立深门下雪，披怀哎挹座间风。松高泰岳千寻碧，花放河阳七度红。唱罢海筹无尽爵，明霞初拥日生东。
为两儿祝贺明府寿二首·其二
作者：王应斗
朝代：明

钧天瑶鼓振芳辰，历历蓬壶座上宾。粹白近连江夏裔，孤清遥接镜湖春。菁莪迭咏中都化，桃李欣逢上苑新。只愧九方垂策后，蹇驽犹自滞风尘。
五日
作者：王应斗
朝代：明

饮能消独况，愁不解三吁。快节家悬艾，寒飓景逼榆。簪花羞短发，斗草命长须。性癖耽吟苦，萧然守病癯。
五月四日奉邀贺父母同蒋四公小集文昌阁并循河观舟即事漫赋用谭孝廉壁间韵
作者：王应斗
朝代：明

郊容抹雨酣新沐，摇曳华轩贲荒谷。榴花焰里鸟声红，蒲叶光中人影绿。入槛偏宜紫岫垂，芟荆且破黄冠俗。三径难容当道兰，双眸肯放遮窗竹。坐深铉尘落霏霏，风起松涛鸣谡谡。颇疑庭树杂笙竽，不觉村醪等醽醁。信步闲追仙鼎楼，摩崖细认金丹熟。但教尺武接逍遥，犹胜风尘苦徵逐。忽焉飞艇集河于，旋取芳尊临水曲。两岸惊传有道舟，千凫竞绕王乔屋。翩翩鼍鼓沸中流，片片蝥弧夺心目。有时游戏决雌雄，亦复铙歌佐丝肉。茂宰风流不自持，夕阳倒景欢未足。就中雅尉更多情，胜赏又期明日续。指点舟师莫浪移，停桡稳傍芦花宿。
余嵩山以秋曹晋选部寄贺一首
作者：王应斗
朝代：明

皎皎风棱尺五天，西曹雄望陟司铨。因占贯索澄空后，群仰冰壶坐照前。重地选官犹选佛，清才为吏更为仙。山涛启事无遗俊，独许嵇康懒自便。
佛印烧猪待子瞻
作者：王应斗
朝代：明

□芳勘破味何殊，禅喜风流属大苏。若使屠刀真碍佛，那须烹炙到香厨。
凉夜纪怀
作者：王应斗
朝代：明

烟深萝径雀当门，对影寒花与浊樽。幽谷兰香空有性，幻沤萍梗本无根。逢场看剧今何在，共谱询名半未存。正是野怀凄绝处，疏风凉雨又黄昏。
别凤藻与予考选同年分袂四十年矣顷晤令侄广文松心道其春秋九十有一惊喜倍常因忆万历中谢松屏毕松坡并登九十袁中郎捧诏存问作有双松诗今凤翁越九犹健大瑞奇绝忭赋一律书似松心因托寄声以代柬也
作者：王应斗
朝代：明

忆昔天阶执简从，几回长乐共闻钟。三千里外人同老，九十年馀世罕逢。堪羡熙朝留一凤，恰符神祖植双松。缄书正附阿咸好，五夜翻增别思浓。
卓锡泉
作者：王应斗
朝代：明

移泉自古奇姜妇，拜井当年羡耿恭。今日杖头分德水，并称忠孝与禅宗。
南山有佳色
作者：王应斗
朝代：明

晨光新捲翠微烟，弄态偏于两后妍。独坐小楼青自到，不因采菊见悠然。萧疏岚影乱芙蓉，濯濯迎熏挺数峰。才见飞猿穿绝峤，又惊舞鹤下孤松。重峦浥露洒朝氛，紫绿千峰尽逊君。当户分明成好友，莫教山北起浮云。气映朱明景自奇，幽窗惟有对君宜。年来晏起无多事，也学韦庄改旧诗。把酒何当作寿卮，春林花落鸟衔时。蓬莱宫阙遥相对，抚景宁堪今昔悲。雾隐频年惜豹斑，几番风雨洗春颜。沉唫恍入空濛里，醉梦时飞杳霭间。
南山有佳色·其一
作者：王应斗
朝代：明

晨光新捲翠微烟，弄态偏于两后妍。独坐小楼青自到，不因采菊见悠然。
南山有佳色·其三
作者：王应斗
朝代：明

重峦浥露洒朝氛，紫绿千峰尽逊君。当户分明成好友，莫教山北起浮云。
南山有佳色·其二
作者：王应斗
朝代：明

萧疏岚影乱芙蓉，濯濯迎熏挺数峰。才见飞猿穿绝峤，又惊舞鹤下孤松。
南山有佳色·其五
作者：王应斗
朝代：明

把酒何当作寿卮，春林花落鸟衔时。蓬莱宫阙遥相对，抚景宁堪今昔悲。
南山有佳色·其六
作者：王应斗
朝代：明

雾隐频年惜豹斑，几番风雨洗春颜。沉唫恍入空濛里，醉梦时飞杳霭间。
南山有佳色·其四
作者：王应斗
朝代：明

气映朱明景自奇，幽窗惟有对君宜。年来晏起无多事，也学韦庄改旧诗。
又
作者：王应斗
朝代：明

棒底神龙未出潜，在家菩萨可同瞻。群饕未解蒸豚意，大梦何时醒黑甜。
咄咄吟
作者：王应斗
朝代：明

事到书空倍可嗟，遣愁惟藉酒杯奢。光天共质心如水，朗日宁防影射沙。未必三人成市虎，终当一语释弓蛇。唫馀转重平生愧，虚道神羊解触邪。颠毛频拥雪霜侵，累日牢骚付短唫。未肯酖人款叔子，终怀慈母识曾参。身当磨蝎宫中老，路向羊肠历后深。却喜蒲团心弗动，尽教山鬼自浮沉。向道春残卷舌宜，近来岐路更多岐。休论肺腑深三窟，就阅皮毛亦九疑。好语终嫌鹰眼疾，朴心翻笑虎头痴。铜山自昔无常主，蜃海楼台得几时。索居何用叹奇穷，涉世真惭老未工。原火空燃非有种，江涛自沸不因风。忘情那复窥衷甲，炤隐还须藉且铜。读罢骚辞天可问，郁陶深处有神通。
咄咄吟·其一
作者：王应斗
朝代：明

事到书空倍可嗟，遣愁惟藉酒杯奢。光天共质心如水，朗日宁防影射沙。未必三人成市虎，终当一语释弓蛇。唫馀转重平生愧，虚道神羊解触邪。
咄咄吟·其三
作者：王应斗
朝代：明

向道春残卷舌宜，近来岐路更多岐。休论肺腑深三窟，就阅皮毛亦九疑。好语终嫌鹰眼疾，朴心翻笑虎头痴。铜山自昔无常主，蜃海楼台得几时。
咄咄吟·其二
作者：王应斗
朝代：明

颠毛频拥雪霜侵，累日牢骚付短唫。未肯酖人款叔子，终怀慈母识曾参。身当磨蝎宫中老，路向羊肠历后深。却喜蒲团心弗动，尽教山鬼自浮沉。
咄咄吟·其四
作者：王应斗
朝代：明

索居何用叹奇穷，涉世真惭老未工。原火空燃非有种，江涛自沸不因风。忘情那复窥衷甲，炤隐还须藉且铜。读罢骚辞天可问，郁陶深处有神通。
和东坡聚星堂韵即事
作者：王应斗
朝代：明

春林风袅千梢叶，柳花乱洒江城雪。梦中栩蝶忽惊流，枝上啼鹃正凄绝。传来霜檄墨方淋，閒向风檐心半折。榻前鼾睡不容留，非底妖氛期扑灭。闾阎力尽秪声吞，官帑钱空惟肘掣。兴索慵飞大白觥，泪垂冷渍深红缬。抛遗丝谷慱金铢，转掷泥沙如木屑。途沿沟壑委千骸，籍上流亡供一瞥。三空屡叹复何之，百孔未填向谁说。叫罢须逢当轴怜，广平不得心如铁。千？鳞次经于叶，百尺奔涛泼如雪。历落平沙雁影寒，凄凉古岸猿声绝。巳随鸟道入千盘，不信羊肠纡九折。别后征蓬几暮朝，思来乡梦半明灭。中黄夜令肃飙驰，大纛朝移惊电掣。轩盖相仍藉草莱，冠裳那得亲罗缬。帐下凝眸望米珠，道旁委骨如尘屑。悠悠岁月等流波，渺渺用原经过瞥。息肩盻断知何时，点鬼心寒无可说。但愿天风捲乱云，不烦寸兵与尺铁。
和东坡聚星堂韵即事·其一
作者：王应斗
朝代：明

春林风袅千梢叶，柳花乱洒江城雪。梦中栩蝶忽惊流，枝上啼鹃正凄绝。传来霜檄墨方淋，閒向风檐心半折。榻前鼾睡不容留，非底妖氛期扑灭。闾阎力尽秪声吞，官帑钱空惟肘掣。兴索慵飞大白觥，泪垂冷渍深红缬。抛遗丝谷慱金铢，转掷泥沙如木屑。途沿沟壑委千骸，籍上流亡供一瞥。三空屡叹复何之，百孔未填向谁说。叫罢须逢当轴怜，广平不得心如铁。
和东坡聚星堂韵即事·其二
作者：王应斗
朝代：明

千？鳞次经于叶，百尺奔涛泼如雪。历落平沙雁影寒，凄凉古岸猿声绝。巳随鸟道入千盘，不信羊肠纡九折。别后征蓬几暮朝，思来乡梦半明灭。中黄夜令肃飙驰，大纛朝移惊电掣。轩盖相仍藉草莱，冠裳那得亲罗缬。帐下凝眸望米珠，道旁委骨如尘屑。悠悠岁月等流波，渺渺用原经过瞥。息肩盻断知何时，点鬼心寒无可说。但愿天风捲乱云，不烦寸兵与尺铁。
和东坡聚星堂韵即事·其二
作者：王应斗
朝代：明
体裁：古风

千�鳞次经于叶，百尺奔涛泼如雪。历落平沙雁影寒，凄凉古岸猿声绝。巳随鸟道入千盘，不信羊肠纡九折。别后征蓬几暮朝，思来乡梦半明灭。中黄夜令肃飙驰，大纛朝移惊电掣。轩盖相仍藉草莱，冠裳那得亲罗缬。帐下凝眸望米珠，道旁委骨如尘屑。悠悠岁月等流波，渺渺用原经过瞥。息肩盻断知何时，点鬼心寒无可说。但愿天风捲乱云，不烦寸兵与尺铁。
喜袁嵾岚至崇适际公郎试周之会赋贺一首
作者：王应斗
朝代：明

仙舟初下洞庭滨，恰际瑶盘弄玉麟。五十钟祥呈晚秀，三千行路应佳辰。黄金斗大先摩肘，紫电霜明蚤拭茵。他日峥嵘须记取，悬弧我作座中宾。
喜雪
作者：王应斗
朝代：明

一冬曾未见，今日洒盈墀。忍冻虽无奈，占丰实所宜。卧深袁子宅，兴发浩然诗。别有温寒意，微欢不自持。十日春将玉，琼花始一飞。朔风留后劲，暖气避残威。僵鸟魂犹夺，遗蝗息转微。万条欣点缀，寒谷正生辉。
喜雪·其一
作者：王应斗
朝代：明

一冬曾未见，今日洒盈墀。忍冻虽无奈，占丰实所宜。卧深袁子宅，兴发浩然诗。别有温寒意，微欢不自持。
喜雪·其二
作者：王应斗
朝代：明

十日春将玉，琼花始一飞。朔风留后劲，暖气避残威。僵鸟魂犹夺，遗蝗息转微。万条欣点缀，寒谷正生辉。
壬寅秋举光孙藻男出癸卯春举显孙萃男出缅思古人中兄弟接武者惟程伯淳正叔皆生楚地皆以壬癸年向二稚生庚之符也随口十六韵手示儿曹以志家庆即拟之非伦何伤焉
作者：王应斗
朝代：明

昔予丁丑冬，一月举二子。节应嘉平初，相距越旬耳。是时计父年，四十四龄始。韶光忽以迈，予既七十矣。隙驹夫何常，人生一弹指。两儿并及壮，举子若相俟。去秋与今春，厥岁为壬癸。天叙两孙行，依次射蓬矢。老夫对之狂，挲摩溢私喜。缅怀千载上，竞述二程美。亦生壬癸年，历系森可纪。吁嗟黄口雏，敢与先贤拟。维兹岁干符，益应动仰止。兴发成孤吟，挥毫授侧理。异日捧遗章，庶几念前轨。古人泣祖砚，奋力著芳史。
大戏场
作者：王应斗
朝代：明

渺然大块中，万象具游戏。泥蟠暨天飞，造物凭所置。寂寞与豪华，过去了无二。烂柯历千年，黄梁争一寐。淹速虽有殊，幻沤总无异。彭殇竟同归，易险元齐致。平原不足嬉，惊波不足惴。怀璧抑何愚，射沙复何累。同信团圞真，谁知黎丘伪。古人陟高危，转盻成委弃。蜃楼忽以空，冰柱亦消坠。误耽梓泽游，痴下牛山泪。俯仰百年间，几能留一事。视昔后犹今，推迁只需次。惟彼大观人，觑破浮生寄。三万六千场，秖求慱一醉。不装净丑容，不读梨园记。日在优娥群，时存傀儡意。谤詈且由人，笙歌亦随地。以兹倘来缘，唤醒英雄睡。
寄怀旧令君贾长傅
作者：王应斗
朝代：明

乍传飞鹤下晴川，幽梦追寻竹马年。彩舄高回江渚月，仙舟遥带郁林烟。户瞻莱柏阴犹盛，手种潘桃花正妍。安得九天怀七泽，于旄重映隽州悬。
寿允升贺父母
作者：王应斗
朝代：明

累岁阴云黯弗彰，疾风未扰灌坛疆。不缘泽国惊波险，谁识山城化日长。新息生男皆字贾，道州有子悉称阳。群呼莫谓讴歌细，巳听欢声彻帝乡。
寿汪中子七十
作者：王应斗
朝代：明

瑶池先进汉江卮，转眼增筹十载期。初拟高盟循洛下，那知清宦隔天涯。三台元属君家旧，七帙犹耽吏隐奇。尔不负丞丞负尔，铜龙应有御音驰。
寿王人一社丈七十
作者：王应斗
朝代：明

忆昔蓬窗订交切，墨花香动霏晴雪。文思酒况及诗情，强半奚囊满心血。闲时先后纪生辰，尔我不盈三十春。自谓锋棱拟干镆，精力彻底无新陈。讵知流光迅于电，晓风夕露寒侵面。坐惊霜鬓几凋零，又阅沧田一度变。去年我生七十时，君挥翰楮气淋漓。今年七十君又至，我索枯肠无好诗。此会从来羡稀有，莫将易得同敝帚。请看金穴与华貂，眼中之人犹在否。多君仙骨匪凡伦，俯瞰青紫如浮尘。胸中武库未曾贫，况有后叶繁螽麟。
寿陈石岸六十
作者：王应斗
朝代：明

指数悬孤距十年，今来相次拥华颠。乘羊我欲充前导，控鹤君须著后鞭。嗜古日酣扬子宅，卧游时泛米家船。逋踪不羡安期隐，文酒逍遥是大仙。
广德观
作者：王应斗
朝代：明

昔隶清虚府，今藏般若函。白头宗老子，黄面礼瞿昙。空色元无定，禅铉任所参。但知心是一，何用教分三。
得鄱阳程生书并致赠遥庆序二首
作者：王应斗
朝代：明

解袂河梁廿载馀，江天漠漠羽鳞疏。春来正有连宵梦，雨后惊传隔岁书。世路几人曾著眼，门墙多义独怜余。沉涵五夜神飞处，犹在芝山课艺初。鄱湖弥望水连空，冉冉苍云度远鸿。锦字读来新月下，瑶函发自旧天中。治惭单父无芳韵，碑出桐乡信古风。一纸悠悠徵万户，白头相忆此心同。
得鄱阳程生书并致赠遥庆序二首·其一
作者：王应斗
朝代：明

解袂河梁廿载馀，江天漠漠羽鳞疏。春来正有连宵梦，雨后惊传隔岁书。世路几人曾著眼，门墙多义独怜余。沉涵五夜神飞处，犹在芝山课艺初。
得鄱阳程生书并致赠遥庆序二首·其二
作者：王应斗
朝代：明

鄱湖弥望水连空，冉冉苍云度远鸿。锦字读来新月下，瑶函发自旧天中。治惭单父无芳韵，碑出桐乡信古风。一纸悠悠徵万户，白头相忆此心同。
拟岳阳楼寄嘲黄鹤
作者：王应斗
朝代：明

飞阁游仙事本奇，汉滨千载动群疑。徒传费老遗踪处，不见刘林堕羽时。芳草仍娇洲上碧，梅花谁放笛中枝。看君独壮矶头水，八百洞庭知未知。
拟洞宾为二楼解嘲
作者：王应斗
朝代：明

曾向蓬莱解剑装，孤飞爰指白云乡。洞庭巨浪连江汉，岳渚轻烟接武昌。月下总饶吟兴健，风前同引笛声扬。清光一抹无遐迩，莫听双楼说短长。
拟游仙曲再和前韵
作者：王应斗
朝代：明

隐隐天台伴素妆，赤霞城里话家常。桃花开遍无穷树，只笑思归旧阮郎。太华峰顶会苍翁，共看莲花十丈红。乘兴不知归路迥，又随明月上崆峒。
拟游仙曲再和前韵·其一
作者：王应斗
朝代：明

隐隐天台伴素妆，赤霞城里话家常。桃花开遍无穷树，只笑思归旧阮郎。
拟游仙曲再和前韵·其二
作者：王应斗
朝代：明

太华峰顶会苍翁，共看莲花十丈红。乘兴不知归路迥，又随明月上崆峒。
拟黄鹤荅嘲岳阳
作者：王应斗
朝代：明

都将仙迹点江滨，云鹤休论幻与真。若道一飞成渺漠，也同三醉混风尘。伤心秋水湘娥怨，刺目君山太白嗔。纵是巴陵无限酒，几时能中独醒人。
旧居停子卢在躬归枯源口占送之
作者：王应斗
朝代：明

我昔停车日，君才舞像年。只今逢弱冠，能弗惜华颠。痛定惊涛后，盟深息壤前。不堪临发处，归路满风烟。
明日黄花蝶也愁
作者：王应斗
朝代：明

宿花魂魄带香逋，昨到龙山伴饮徒。金色暗凋霜下杰，玉痕新化雨中枯。旋教庄叟空成梦，顿使滕王懒绘图。安得有丹扶骨起，英英枝上锦重铺。
春初拟候些庵年兄误有返益阳之耗遂止顷走使南嘉接尹洞庭书知尚客新堤也亟欲鼓一桡相造先报以诗
作者：王应斗
朝代：明

自从风影报仙舲，只道沙湾动客星。望里日穷千顷碧，意中时见数峰青。因占宝气寻江渚，得引鸿函出洞庭。五载梦魂如乍醒，好期秋雨话新亭。
春日即事次陈石岸韵五首
作者：王应斗
朝代：明

春老寒林未作花，惊闻战伐动千家。愁肠索句髭应断，惫骨忧时鬓易华。帐下伏波方聚米，军前道济正量沙。严飙到处催行役，莫怪离鸿彻夜哗。肃气吹残上苑花，一封征调出官家。敷天有泪伤民瘼，烟景无人玩物华。累岁秋风鸣甲马，几时妖雨化虫沙。愿教再睹昆崙捷，五夜军筵寂不哗。眼底千艘逐浪花，离篷相率叹无家。登坛宿将思王剪，吊古名文忆李华。兵到八公疑草木，糈行千里掷泥沙。羁栖赖有中黄檄，细柳深营自禁哗。相传幽讨暗春花，百里行无三两家。新道直穷房绝徼，故宫遥过楚章华。野猿触客争升水，山鬼逢人欲射沙。寂寂征魂无耐可，更深惟有杜鹃哗。离楚声声送落花，也同闻敌志忘家。官催一鼓乘朝气，农惜三时误岁华。夜旦有人歌白石，天昏竟日走黄沙。鳞鸿几度传家报，肠断妻孥伏枕哗。
春日即事次陈石岸韵五首·其一
作者：王应斗
朝代：明

春老寒林未作花，惊闻战伐动千家。愁肠索句髭应断，惫骨忧时鬓易华。帐下伏波方聚米，军前道济正量沙。严飙到处催行役，莫怪离鸿彻夜哗。
春日即事次陈石岸韵五首·其三
作者：王应斗
朝代：明

眼底千艘逐浪花，离篷相率叹无家。登坛宿将思王剪，吊古名文忆李华。兵到八公疑草木，糈行千里掷泥沙。羁栖赖有中黄檄，细柳深营自禁哗。
春日即事次陈石岸韵五首·其二
作者：王应斗
朝代：明

肃气吹残上苑花，一封征调出官家。敷天有泪伤民瘼，烟景无人玩物华。累岁秋风鸣甲马，几时妖雨化虫沙。愿教再睹昆崙捷，五夜军筵寂不哗。
春日即事次陈石岸韵五首·其五
作者：王应斗
朝代：明

离楚声声送落花，也同闻敌志忘家。官催一鼓乘朝气，农惜三时误岁华。夜旦有人歌白石，天昏竟日走黄沙。鳞鸿几度传家报，肠断妻孥伏枕哗。
春日即事次陈石岸韵五首·其四
作者：王应斗
朝代：明

相传幽讨暗春花，百里行无三两家。新道直穷房绝徼，故宫遥过楚章华。野猿触客争升水，山鬼逢人欲射沙。寂寂征魂无耐可，更深惟有杜鹃哗。
春日饮藻萃二男宅时新立门向口占落之
作者：王应斗
朝代：明

生事同鸠拙，贻谋任鹊安。地偏容膝好，天喜辟门宽。满道酣春色，长河助笔澜。面山名有取，紫诰矗云端。不但悠然见，南山巳在门。凭栏青满野，揽袖翠盈轩。弦管多生树，莺花尽侑樽。幽怀一以破，对户忆君恩。
春日饮藻萃二男宅时新立门向口占落之·其一
作者：王应斗
朝代：明

生事同鸠拙，贻谋任鹊安。地偏容膝好，天喜辟门宽。满道酣春色，长河助笔澜。面山名有取，紫诰矗云端。
春日饮藻萃二男宅时新立门向口占落之·其二
作者：王应斗
朝代：明

不但悠然见，南山巳在门。凭栏青满野，揽袖翠盈轩。弦管多生树，莺花尽侑樽。幽怀一以破，对户忆君恩。
暮冬李剑华郡伯有事通城道经崇邑赋赠一首
作者：王应斗
朝代：明

飘然仙驭出江城，点点卿云马首生。雪意朝凝车上色，梅花夜落笛中声。可知按部多鸾集，谁复凭山有兔营。独喜双旄风雨静，桃源鸡犬得无惊。
有误传游衲为旧宗者席间示之
作者：王应斗
朝代：明

飘飘云水自成奇，何必天潢足重师。法喜胎中皆玉叶，优昙钵里是金枝。
次和袁嵾岚见赠三十韵
作者：王应斗
朝代：明

舂陵有佳气，风雅代相持。旷躅倾三户，铉言贵一时。伟哉公后劲，能与昔同揆。崒嵂连嵾峙，汪洋泻汉滩。仓皇逢世乱，谈笑取官奇。锦制江城丽，斤挥鄂渚宜。李桃相竞秀，桑梓愧言私。骥足方闲步，羊肠复履巘。调高嫌寡各，怀宝惜希知。逸致宗陶阮，高风接颖箕。筇飞丹岳迥，车纵白门驰。识以观涛壮，情因望海移。尽韬文豹雾，孤引渐鸿仪。墨翰资游戏，烟云任蔽亏。朗怀澄皎皎，冲度益夔夔。每快闻声蚤，翻憎握手迟。一朝披赤牍，千里挹青芝。裔续公安著，名齐洛下垂。有时凌白也，率意写羲之。老作文章伯，狂呼造化儿。抽毫惟信腕，得酒不攒眉。自我逢袁粲，何殊遇子期。唱酬欣有托，摸索谩云谁。斗北行占聚，河东岂待吹。时花俱扫艳，古柏独成诗。读罢陈杯酌，欢陪畅梦思。清谈依茂宰，列席近先师。咳唾生珠玉，敦庞肃鼎彝。不图休晚沐，旋复吐新词。从此耽深契，逢人说项斯。
次客韵
作者：王应斗
朝代：明

惊涛声息梦粗安，晓起山云下笔端。院静到门欣有客，身轻阅世喜无官。久邀牛耳修盟好，谁复羊肠畏路难。嗟子风尘能绝俗，新花错落夜唫残。晴江波映百花燃，一路莺啼送晓天。北郭青山容我老，西堂佳句羡君传。冷怀落得风生袖，归兴聊存月满船。谁问隽城人太瘦，作诗未拍少陵肩。
次客韵·其一
作者：王应斗
朝代：明

惊涛声息梦粗安，晓起山云下笔端。院静到门欣有客，身轻阅世喜无官。久邀牛耳修盟好，谁复羊肠畏路难。嗟子风尘能绝俗，新花错落夜唫残。
次客韵·其二
作者：王应斗
朝代：明
体裁：七言律诗

晴江波映百花燃，一路莺啼送晓天。北郭青山容我老，西堂佳句羡君传。冷怀落得风生袖，归兴聊存月满舡。谁问隽城人太瘦，作诗未拍少陵肩。
次客韵·其二
作者：王应斗
朝代：明

晴江波映百花燃，一路莺啼送晓天。北郭青山容我老，西堂佳句羡君传。冷怀落得风生袖，归兴聊存月满船。谁问隽城人太瘦，作诗未拍少陵肩。
次扇头韵荅袁嵾岚二首
作者：王应斗
朝代：明

文藻当年第一流，沙棠重放谪仙舟。行觇綵笔张三户，并羡华裾曳五侯。痛饮时吞江渚月，豪唫多在武昌楼。春深我欲看黄鹤，携手白云最上头。解缆朱帘映碧流，溪云冉冉送轻舟。凤凰吹管迎仙旆，鹦鹉调歌狎醉侯。君有壮心欢入幕，我无佳绪赋登楼。当轩更遇梅花使，早寄春风慰白头。
次扇头韵荅袁嵾岚二首·其一
作者：王应斗
朝代：明

文藻当年第一流，沙棠重放谪仙舟。行觇綵笔张三户，并羡华裾曳五侯。痛饮时吞江渚月，豪唫多在武昌楼。春深我欲看黄鹤，携手白云最上头。
次扇头韵荅袁嵾岚二首·其二
作者：王应斗
朝代：明

解缆朱帘映碧流，溪云冉冉送轻舟。凤凰吹管迎仙旆，鹦鹉调歌狎醉侯。君有壮心欢入幕，我无佳绪赋登楼。当轩更遇梅花使，早寄春风慰白头。
次日蒋四公招同贺父母南河观舟并阅杂剧
作者：王应斗
朝代：明

昨夕方舟连未解，平明整伍欢相待。贮来蒲酒一溪香，添得梨园数声采。台上笙箫半入云，水底干矛浑蹈海。乍疑蜃气结为楼，又见螭光聚成垒。匆匆牙板续霓裳，队队绯衣明雪铠。劳歌一曲送烟波，谈笑片时誇鼎鼐。几人拍手颂传奇，几处扬标鸣奏凯。竞渡今朝世所同，演古登场人弗逮。莫只离骚说楚风，须知偕乐钦吾宰。但愿四宇恒升平，沿此百年长不改。我思畴昔共游人，南楼痛饮今何在。归来市井各喧传，此事不逢三十载。夜深伏枕神飞扬，隐隐梦中闻欸乃。
次汪中子扇头韵
作者：王应斗
朝代：明

意绪年来总不如，萧条谁拟段家闾。松间冷笑苍云变，花下閒吟化日舒。谩惜一生濒九死，聊随万卷守三馀。相看独有梧桐月，夜夜流光到绮疏。痛饮狂吟恣所如，醉醒何苦问三闾。诗中甲子怀元亮，策里天人忆仲舒。关塞悲笳犹未静，江湖竭泽巳无馀。伤心尽有乘轩使，可许颠连一上疏。寥寥生事竟何如，剩有肝肠信比闾。泪下山猿啼月冷，影随江鹤带云舒。频年逐队忧三尽，何处高眠享二馀。翘首庙谟宣郁滞，礼功不下九河疏。
次汪中子扇头韵·其一
作者：王应斗
朝代：明

意绪年来总不如，萧条谁拟段家闾。松间冷笑苍云变，花下閒吟化日舒。谩惜一生濒九死，聊随万卷守三馀。相看独有梧桐月，夜夜流光到绮疏。
次汪中子扇头韵·其三
作者：王应斗
朝代：明

寥寥生事竟何如，剩有肝肠信比闾。泪下山猿啼月冷，影随江鹤带云舒。频年逐队忧三尽，何处高眠享二馀。翘首庙谟宣郁滞，礼功不下九河疏。
次汪中子扇头韵·其二
作者：王应斗
朝代：明

痛饮狂吟恣所如，醉醒何苦问三闾。诗中甲子怀元亮，策里天人忆仲舒。关塞悲笳犹未静，江湖竭泽巳无馀。伤心尽有乘轩使，可许颠连一上疏。
熊约生令子四人并饶才致各以二诗祝贱辰依韵荅之
作者：王应斗
朝代：明

冉冉奔驹度隙光，静中阅尽几炎凉。闲收芳草春前碧，细拾残荷雨后香。何用偷桃称曼倩，不须砍桂话吴刚。忘情便识尊生指，无复牢骚减徜徉。梧垣丰采夙推尊，厚泽垂芳拟大门。孤愤未销风雨夜，旷怀时寄水烟村。庭前特立东山树，座上频开北海樽。更喜鸿章温世谊，远寻幽石破云根。龙门从昔种芝田，家学源深奕世传。月榭芳兰新绕砌，天都谏草旧遗篇。行觇听鹿鸣江浦，又送飞鸿过楚天。此夜赓吟偏逸致，墨华吹动綵衣跹。百感惊来忧绪多，蓬门长拥翟公罗。颠毛日送秋风老，野唱时闻春梦婆。何事锦鳞冲浪至，忽传佳句载云过。看君不浅挥毫兴，紫电英英遍大阿。词苑翩翩拟斲轮，弓裘真羡窦家椿。遥瞻彩笔千花动，似对琼峰百尺峋。献赋可知青眼在，论交应慨白头新。几时一棹临修水，莫怅天涯参与辰。廿年携手忆钟期，几度临风谩寄诗。白雪偶来公子调，青山聊慰美人思。七旬幻迹同沤影，千里交情托玉卮。和罢新词无限意，不禁挥涕洒江湄。琅函廿载致芳闻，一曲新词胜远芹。洵是锦苞分凤彩，雅同修羽出鸡群。游神邃古君方懋，引领遐天我正殷。从此好音知不断，年年剖鲤向江濆。□□风雨送芳辰，笑挹春花坐绣茵。避乱那谋千日酒，忧时徒老百年人。渔舠放去烟为侣，鹤梦闲来月作伦。独喜宫亭飞一叶，清装分得锦囊新。
熊约生令子四人并饶才致各以二诗祝贱辰依韵荅之·其一
作者：王应斗
朝代：明

冉冉奔驹度隙光，静中阅尽几炎凉。闲收芳草春前碧，细拾残荷雨后香。何用偷桃称曼倩，不须砍桂话吴刚。忘情便识尊生指，无复牢骚减徜徉。
熊约生令子四人并饶才致各以二诗祝贱辰依韵荅之·其七
作者：王应斗
朝代：明

琅函廿载致芳闻，一曲新词胜远芹。洵是锦苞分凤彩，雅同修羽出鸡群。游神邃古君方懋，引领遐天我正殷。从此好音知不断，年年剖鲤向江濆。
熊约生令子四人并饶才致各以二诗祝贱辰依韵荅之·其三
作者：王应斗
朝代：明

龙门从昔种芝田，家学源深奕世传。月榭芳兰新绕砌，天都谏草旧遗篇。行觇听鹿鸣江浦，又送飞鸿过楚天。此夜赓吟偏逸致，墨华吹动綵衣跹。
熊约生令子四人并饶才致各以二诗祝贱辰依韵荅之·其二
作者：王应斗
朝代：明

梧垣丰采夙推尊，厚泽垂芳拟大门。孤愤未销风雨夜，旷怀时寄水烟村。庭前特立东山树，座上频开北海樽。更喜鸿章温世谊，远寻幽石破云根。
熊约生令子四人并饶才致各以二诗祝贱辰依韵荅之·其五
作者：王应斗
朝代：明

词苑翩翩拟斲轮，弓裘真羡窦家椿。遥瞻彩笔千花动，似对琼峰百尺峋。献赋可知青眼在，论交应慨白头新。几时一棹临修水，莫怅天涯参与辰。
熊约生令子四人并饶才致各以二诗祝贱辰依韵荅之·其八
作者：王应斗
朝代：明

□□风雨送芳辰，笑挹春花坐绣茵。避乱那谋千日酒，忧时徒老百年人。渔舠放去烟为侣，鹤梦闲来月作伦。独喜宫亭飞一叶，清装分得锦囊新。
熊约生令子四人并饶才致各以二诗祝贱辰依韵荅之·其六
作者：王应斗
朝代：明

廿年携手忆钟期，几度临风谩寄诗。白雪偶来公子调，青山聊慰美人思。七旬幻迹同沤影，千里交情托玉卮。和罢新词无限意，不禁挥涕洒江湄。
熊约生令子四人并饶才致各以二诗祝贱辰依韵荅之·其四
作者：王应斗
朝代：明

百感惊来忧绪多，蓬门长拥翟公罗。颠毛日送秋风老，野唱时闻春梦婆。何事锦鳞冲浪至，忽传佳句载云过。看君不浅挥毫兴，紫电英英遍大阿。
王梦夏踬于仕途暮秋见过手出追和半帙即席次其韵
作者：王应斗
朝代：明

虽过重九兴犹赊，有客跫然到孟嘉。唫带晚风催放菊，话深疏雨对烹茶。休题鹿梦寻蕉叶，且订鸥盟逐浪花。万事迄今无一可，逍遥还是酒为家。
王翰宿以诨语二绝见贻步韵荅之
作者：王应斗
朝代：明

寒床久矣谢红妆，无复山妻犯太常。群少也遵房老约，不□天壤有王郎。频年风雪守衰翁，那得馀欢倚袖红。近悟广成无异术，眼前平地是崆峒。
王翰宿以诨语二绝见贻步韵荅之·其一
作者：王应斗
朝代：明

寒床久矣谢红妆，无复山妻犯太常。群少也遵房老约，不□天壤有王郎。
王翰宿以诨语二绝见贻步韵荅之·其二
作者：王应斗
朝代：明

频年风雪守衰翁，那得馀欢倚袖红。近悟广成无异术，眼前平地是崆峒。
生圹成
作者：王应斗
朝代：明

荒原携酒散春愁，细逐烟岚步首丘。万事至今同逝水，百年何计问藏舟。陶潜自挽成孤况，□圣生茔寄卧游。只笑普天俱覆鹿，虚从大地指眠牛。
甲辰守岁
作者：王应斗
朝代：明

盈城箫鼓竞时新，独对残膏几怆神。万顷烟涛惊伏枕，六朝风雪剩逋身。含饴弄稚他何事，绕膝呼名记未真。漏尽酒酣天欲曙，又称七十二年人。
立春前一日寿汪幕阜五十初度公始生之日为不佞乡举之年触景书怀欣慨交集
作者：王应斗
朝代：明

城头歌舞荐春卮，恰际华筵会转奇。瑶圃正当飞雪后，玉梅方在吐花时。传筹公进千秋颂，抚景予添百感滋。记得石麟摩顶日，野狂初听鹿鸣诗。
立秋喜雨
作者：王应斗
朝代：明

夜阑知有庆，听到五更秋。曙气颁新爽，时霖荡宿愁。雁声惊落叶，人语闹平畴。共醉天波渺，群巫莫妄求。
笔客持卢文甫下雉书来附荅一首
作者：王应斗
朝代：明

藉草三冬日，看花二月天。偶来毛颖使，分得照邻笺。宝翰寻钟阜，名文访富川。甑□同仰止，凭吊可悠然。
至日读武别驾闇斋题宋璟赋梅花处诗荅和二首
作者：王应斗
朝代：明

山城阳动日初长，快对飞鸿锦字香。玄酒载赓康节咏，梅花新赋广平章。堪知吸露冰为骨，想见凌霜铁作肠。最是陇头无限思，一枝分得满庭芳。累岁牢骚志未平，欣逢佳咏发幽贞。字霏雪调争梅放，句洒冰壶映玉清。推出百花良有意，分来三径更多情。知君不浅扬州兴，东阁诗才久著名。
至日读武别驾闇斋题宋璟赋梅花处诗荅和二首·其一
作者：王应斗
朝代：明

山城阳动日初长，快对飞鸿锦字香。玄酒载赓康节咏，梅花新赋广平章。堪知吸露冰为骨，想见凌霜铁作肠。最是陇头无限思，一枝分得满庭芳。
至日读武别驾闇斋题宋璟赋梅花处诗荅和二首·其二
作者：王应斗
朝代：明

累岁牢骚志未平，欣逢佳咏发幽贞。字霏雪调争梅放，句洒冰壶映玉清。推出百花良有意，分来三径更多情。知君不浅扬州兴，东阁诗才久著名。
荅郭仙舟年侄次扇头韵
作者：王应斗
朝代：明

长林谁复忆弹冠，畏路犹嗟伏枕难。巳订烟岚成石友，更惊风雨动泥蟠。青山自送千寻碧，白首宁销一寸丹。几度月梁怀有道，清光真作玉容看。
袁嵾岚咏学宫古柏二章书扇见贻次韵附荅
作者：王应斗
朝代：明

饱尽风烟几岁寒，裒然高韵矗文坛。声摇五夜飞金玉，色映千秋拥盖冠。并秀巳无群卉在，后彫应作老成看。森阴偶寄骚人榻，累日豪唫属和难。萧条犹见典刑垂，铁干铜标迥自持。镇定转怜风劲后，孤清遥对月明时。危巢蔽日栖乌老，瑞骨留仙梦鹤知。几度宫墙鸣夜雨，凄凄如响壁间丝。
袁嵾岚咏学宫古柏二章书扇见贻次韵附荅·其一
作者：王应斗
朝代：明

饱尽风烟几岁寒，裒然高韵矗文坛。声摇五夜飞金玉，色映千秋拥盖冠。并秀巳无群卉在，后彫应作老成看。森阴偶寄骚人榻，累日豪唫属和难。
袁嵾岚咏学宫古柏二章书扇见贻次韵附荅·其二
作者：王应斗
朝代：明

萧条犹见典刑垂，铁干铜标迥自持。镇定转怜风劲后，孤清遥对月明时。危巢蔽日栖乌老，瑞骨留仙梦鹤知。几度宫墙鸣夜雨，凄凄如响壁间丝。
诗草帙成步韵荅友
作者：王应斗
朝代：明

大都冲口似鸣蛙，遑计诗成璧与瑕。唱和有时随野鸟，品题率意第山花。梦回久索文通笔，病起慵搜惠民车。却笑渔樵无韵侣，风烟推我作当家。
读贺太保及三昧和尚述水神冯元帅显迹受戒文二首
作者：王应斗
朝代：明

昔闻金马祀，今见水龙居。庙显神人迹，僧藏相国书。大都臣水伯，不使乱江鱼。天地一灵物，畴能付子虚。宿领司涛职，今参戒杀因。千年歆血食，一日断腥尘。说法依三昧，流风仰百神。可知仙佛路，清净即为真。
读贺太保及三昧和尚述水神冯元帅显迹受戒文二首·其一
作者：王应斗
朝代：明

昔闻金马祀，今见水龙居。庙显神人迹，僧藏相国书。大都臣水伯，不使乱江鱼。天地一灵物，畴能付子虚。
读贺太保及三昧和尚述水神冯元帅显迹受戒文二首·其二
作者：王应斗
朝代：明

宿领司涛职，今参戒杀因。千年歆血食，一日断腥尘。说法依三昧，流风仰百神。可知仙佛路，清净即为真。
贺父母奏绩二首
作者：王应斗
朝代：明

闻说仙凫至，欢声涌鄂城。冰悬当道鉴，玉赞长官清。八载无长物，千秋有盛名。徵书虽日下，应体卧辕情。都道金盈世，居惟水在庭。孤操寒似雪，宦味薄如萍。鹤响闻天近，梅花彻地馨。可知民誉达，御藻特书屏。
贺父母奏绩二首·其一
作者：王应斗
朝代：明

闻说仙凫至，欢声涌鄂城。冰悬当道鉴，玉赞长官清。八载无长物，千秋有盛名。徵书虽日下，应体卧辕情。
贺父母奏绩二首·其二
作者：王应斗
朝代：明

都道金盈世，居惟水在庭。孤操寒似雪，宦味薄如萍。鹤响闻天近，梅花彻地馨。可知民誉达，御藻特书屏。
赠蒋四公新造官衙志喜
作者：王应斗
朝代：明

谁将传舍等家谋，壮矣新裁世罕俦。阶下日勤千甓动，杖头无用百钱留。未烦公帑支群力，更喜卑僚树远猷。大地只今须拮据，庙谟还拟借君筹。
过千佛庵
作者：王应斗
朝代：明

乍出东城道，微风度磬音。桃源分路细，竹坞覆云深。佛现千千相，人归一一心。广长无隙地，敷遍给园金。
送余子兼武举北上次扇头韵
作者：王应斗
朝代：明

杯阑冲暑策骑忙，别我匆匆入豫章。为带一封趋建业，又持三略献明光。行时古道榴花灿，到日天街桂子香。京国故人如有问，莫言出谷好飞觞。
送汪中子任弋阳丞
作者：王应斗
朝代：明

凤翥何妨借棘栖，西江治谱正堪携。清风两世遗芝峤，白发孤舟下葛溪。丞况可知廉似许，宦情犹信懒如嵇。蓝田自有徵书到，莫恋双松日品题。
送熊渭熊任安吉州贰
作者：王应斗
朝代：明

风啭莺簧荐盛游，晴云冉冉护仙舟。宏才不厌分司牧，逸致何妨有监州。毫綵光回南斗气，依班香蔼北堂秋。素心莫为浓时变，要作冰壶第一流。
送郑维公之任鄱阳
作者：王应斗
朝代：明

解缆鄱江四十秋，孤云犹接水天浮。俄闻梓里飞仙旆，似摄芝岑入梦游。隔代子文无旧政，乘时潘岳有新猷。愁颜半为并州悴，几度怀人雪满头。
遥和黎慱庵四首
作者：王应斗
朝代：明

摸索当年事，追维在目前。神交无异代，彝好有同然。宝气云间瑞，清才物外仙。由来非按剑，玄赏不云偏。飞来高韵至，恍惚动前因。市美终流俗，忘言自解人。仅馀肝胆旧，赢得齿牙新。剖腹当今夕，藏珠亦救贫。域外多玄感，声同自别论。满怀心未竞，临语吐还吞。骏足空燕市，鸿编走谷浑。要知悬朗鉴，相骨是奇恩。山斗频年梦，来章是也不。五言称宿将，一识减封侯。赖有诗成和，无妨面未谋。老怀酣欲往，神动夕佳楼。
遥和黎慱庵四首·其一
作者：王应斗
朝代：明

摸索当年事，追维在目前。神交无异代，彝好有同然。宝气云间瑞，清才物外仙。由来非按剑，玄赏不云偏。
遥和黎慱庵四首·其三
作者：王应斗
朝代：明

域外多玄感，声同自别论。满怀心未竞，临语吐还吞。骏足空燕市，鸿编走谷浑。要知悬朗鉴，相骨是奇恩。
遥和黎慱庵四首·其二
作者：王应斗
朝代：明

飞来高韵至，恍惚动前因。市美终流俗，忘言自解人。仅馀肝胆旧，赢得齿牙新。剖腹当今夕，藏珠亦救贫。
遥和黎慱庵四首·其四
作者：王应斗
朝代：明

山斗频年梦，来章是也不。五言称宿将，一识减封侯。赖有诗成和，无妨面未谋。老怀酣欲往，神动夕佳楼。
重过万松居
作者：王应斗
朝代：明

迹绝丘园七载移，重游差慰梦中思。尊前黄鸟皆新友，楼上青山是故知。松菊尚馀高枕地，萑苻休话探丸时。年来鼓角无宵警，垂老生涯应在斯。
除夕读坡诗
作者：王应斗
朝代：明

年光虚遣酒杯酬，那得诸缘与岁休。堪笑东坡犹耐老，到将长健慱穷愁。白头纷壤复年年，未见浮生可释肩。入手屠苏虽在后，耽心烦苦却居前。杯残膏烬夜如何，徙倚难支岁事过。苦境正愁明日又，孤吟莫讶此宵多。年哀怕看历头新，此语亲尝始觉真。更有怆心言未得，风霜经遍六朝人。
除夕读坡诗·其一
作者：王应斗
朝代：明

年光虚遣酒杯酬，那得诸缘与岁休。堪笑东坡犹耐老，到将长健慱穷愁。
除夕读坡诗·其三
作者：王应斗
朝代：明

杯残膏烬夜如何，徙倚难支岁事过。苦境正愁明日又，孤吟莫讶此宵多。
除夕读坡诗·其二
作者：王应斗
朝代：明

白头纷壤复年年，未见浮生可释肩。入手屠苏虽在后，耽心烦苦却居前。
除夕读坡诗·其四
作者：王应斗
朝代：明

年哀怕看历头新，此语亲尝始觉真。更有怆心言未得，风霜经遍六朝人。
随口赠天树和尚
作者：王应斗
朝代：明

菩提无树树生天，尽扫滋培付自然。借问根花何处现，法云飞遍雨三千。
雨龙寺
作者：王应斗
朝代：明

蔓剪肩舆疾，幽寻兴未阑。山深晴带雨，树老夏生寒。凿石通泉渺，流霞驻壁残。话禅无一字，鸟语出林端。
题邹氏盆景四绝 其一 盆松
作者：王应斗
朝代：明

尺寸能含百丈姿，巉岩犹喜托根奇。堪知细叶迎风夜，不减孤涛绝顶时。
题邹氏盆景四绝 其三 盆竹
作者：王应斗
朝代：明

霭霭云梢拂翠屏，笙簧日向此君听。石家枉□珊瑚胜，不及苍莨一尺青。
题邹氏盆景四绝 其二 盆柏
作者：王应斗
朝代：明

方盘如沼立苍宫，短劲凌霜阅岁寒。自是武侯祠畔种，半株子尺可同看。
题邹氏盆景四绝 其四 盆梅
作者：王应斗
朝代：明

瑶华低放小窗间，雪干冰枝不用攀。巳把数茎当庾岭，何须千本说孤山。
题邹氏盆景四绝·盆松
作者：王应斗
朝代：明

尺寸能含百丈姿，巉岩犹喜托根奇。堪知细叶迎风夜，不减孤涛绝顶时。方盘如沼立苍宫，短劲凌霜阅岁寒。自是武侯祠畔种，半株子尺可同看。霭霭云梢拂翠屏，笙簧日向此君听。石家枉□珊瑚胜，不及苍莨一尺青。瑶华低放小窗间，雪干冰枝不用攀。巳把数茎当庾岭，何须千本说孤山。
黄鹤楼再成忻奉卢时偕公祖檄下徵诗率应二首
作者：王应斗
朝代：明

未履江城二十年，崔巍曾历几风烟。不须再问云兼鹤，且看重来吏是仙。川岳静浮杯影外，楼台新自凯歌前。遥知胜会思灵枣，又见成瓜一度圆。妙迹重光系远思，喜传飞羽督新诗。由来芳草酣春日，不是青莲阁笔时。对饮谩疑仙去杳，朗吟谁信鹤归迟。频年结搆多神斧，铁笛鸣风未可知。
黄鹤楼再成忻奉卢时偕公祖檄下徵诗率应二首·其一
作者：王应斗
朝代：明

未履江城二十年，崔巍曾历几风烟。不须再问云兼鹤，且看重来吏是仙。川岳静浮杯影外，楼台新自凯歌前。遥知胜会思灵枣，又见成瓜一度圆。
黄鹤楼再成忻奉卢时偕公祖檄下徵诗率应二首·其二
作者：王应斗
朝代：明

妙迹重光系远思，喜传飞羽督新诗。由来芳草酣春日，不是青莲阁笔时。对饮谩疑仙去杳，朗吟谁信鹤归迟。频年结搆多神斧，铁笛鸣风未可知。
题黄鹤楼
作者：王应昌
朝代：明
体裁：联

风月古今同。问当年酒意诗情，可能借笛声吹出；楼台高下映。喜此日江光山色，尽教从茶味寻来。
五味池
作者：王应翼
朝代：明
体裁：古风

要知悦众心，先为调群口。爽者备尝之，不盈一缶有。和羹太古初，未许坚珉寿。
祝海幢阿字大师
作者：王应芊
朝代：明

天南尊胜有香幢，洞上宗风接寿昌。五百花冠今首出，大千海印等身光。曾叨世执巾瓶旧，幸及开山弟子行。舌底青莲谁得似，赵州少小播诸方。
怀仙志
作者：王应莘
朝代：明

江干握别思依依，惆怅佳人去不归。鸾镜冷抛孤影没，雀台深锁旧踪稀。愁闻野鸟哀明月，忍见闲花送夕晖。瞻望至今嗟弗及，挥毫空有泪沾衣。
来苏古渡
作者：王应遴
朝代：明
体裁：五言律诗

折苇堪航处，曾来大小苏。一时迁客话，千古问津图。元祐宁为党，眉山自有徒。只今凭吊者，诗与梦魂俱。
飞跃文峰
作者：王应遴
朝代：明
体裁：古风

筠阳秋色俄惊半，客思莼鲈嗟汗漫。知己邀同飞跃游，虹梁度处凌霄汉。飞跃亭高锦水隈，空中楼阁画图开。翚甍不似人间造，鞭石疑从天上来。
题谢中皋卷
作者：王应钟
朝代：明
体裁：五言律诗

林栖怀独往，人境迥遗群。一径通樵路，千山霭暮云。野禽当户啭，涧水向田分。偃息亭皋上，玄言不可闻。
东方篇赠某公
作者：王应鹏
朝代：明
体裁：古风

东方盗起颜神镇，凿山偷矿争相奋。官兵动地下济城，流入河南掠州郡。河南州郡无夙备，卒然有警俱奔溃。长吏只图得倖免，岂敢勒兵与之对。贼势长驱日以张，揭竿蜂起全无畏。羽书中夜报未央，天子震怒矜居氓。诏令司马选将士，立殄此贼无周章。将军鲁某众所举，低头受策谒乌府。老兄首言当截屠，慎勿驱之变王土，事在沉舟并破釜。旧时刘家两兄弟，杀人流血日满地。后来虽云湛海中，凡其所经何酷凶。余也此时亦在座，闻之不觉兴愚懦。将军能不负所言，顷刻便将贼锋挫。人知将军走狗功，岂知定策为老兄。昨朝莱芜盗复起，云是王堂之旧旅。公然劫库复攻城，县令束手民无倚。朝臣闻之俱蹙悸，又恐流入河南去。余独轩然发一笑，老兄既在何足虑。事无左验信者稀，从头又说将军事。未几三日有捷音，乃闻此贼都成擒。若非老兄霹雳手，依违之辈其能任。纵贼出境有时令，老兄申诫人心定。中丞建节更东来，把截正喜诸道并。釜鱼尚欲归故巢，伏兵已据蒙山高。是时王常穷万巘，督战况为吕与萧。诸公经略皆人豪，协谋何足袪纤妖。设使此贼袪不力，民之向背犹未的。我昔揽辔曾东巡，年饥眼见民相食。况是武皇驾南征，遂使公私无寸积。赈文乞帝帝曰可，白金赐出三千颗。六郡何民不腹枵，勺水岂救方然火。只今旱劳又频年，横征暴索还依然。固知此贼当早戮，不知此贼亦可怜。此贼亦是吾赤子，吾何使其至于此。老兄自咎巡无状，谦光益盛谁不谅。若论弊政所由来，如我无状真当让。重贻危事今已安，更赖图危遗保障。君不见治国如治病，东方之病悬微命，涣邪不若元气胜。
偕朱奉化游雪窦
作者：王应鹏
朝代：明
体裁：七言律诗

山色模糊雨欲飞，入山心事出山非。秋风绝顶何人到，明月双松待鹤归。羡尔之官还对菊，与师言别更留衣。他时尚有重来约，锦镜桃花树树绯。
元夕怀上都
作者：王应鹏
朝代：明
体裁：五言律诗

皎皎月如水，遥天入斗微。火云三殿合，清禁六鳌飞。乐事何妨盛，民风到处非。夜来双玉佩，明白梦垂衣。
元日
作者：王应鹏
朝代：明
体裁：七言律诗

元日晴湖春事微，水云沙鹜两依依。新交南国知仍少，旧约青山意转非。独客有人吟楚怨，北书无雁向南飞。王师见说收洪郡，又欲长江耀武威。
写怀
作者：王应鹏
朝代：明
体裁：七言律诗

苒苒流光负十春，旧丘今见夏苗新。双溪水石原无主，一雨柴门为洗尘。道往未能兴绝学，客来犹喜及良辰。古今胜槩江山在，登赏还须属几人。
和渊明杂诗七首·其一
作者：王应鹏
朝代：明
体裁：古风

空江飞木叶，秋水濯炎尘。起坐明月光，娟娟照此身。盈盈河汉水，邈邈不可亲。放勋久徂落，遗响悲臣邻。欲因长风发，独往怀良晨。我生百世下，谁为千载人。
和渊明杂诗七首·其七
作者：王应鹏
朝代：明
体裁：古风

翳昔冇灵均，曰惟楚公子。平生秉忠节，同列不足倚。觉君赋离骚，哀怨皆至理。
和渊明杂诗七首·其三
作者：王应鹏
朝代：明
体裁：古风

草木已变衰，青山独不老。营营逐世子，荣名以为宝。天命非可移，人心徒急躁。至理阙讲求，见之未能早。秋江扬素波，玉宇倾烦抱。夜半发孤吟，西风吹长道。
和渊明杂诗七首·其二
作者：王应鹏
朝代：明
体裁：古风

两牛鸣东皋，白日匿西岭。崖草摇秋风，眷焉惜光景。夜深天象高，露下衣裳冷。盛年不重来，令名未能永。澄江止不流，可以鉴吾影。所贵斯道存，焉用纷驰骋。遑遑尼父心，动中逾得静。
和渊明杂诗七首·其五
作者：王应鹏
朝代：明
体裁：古风

蔼蔼王朝士，谋国如苞桑。良谷非不多，焉用存秕糠。忾昔宣尼子，栖栖亦绝粮。鼎烹不足致，时运有阴阳。义命倘如此，饥来非所伤。白云思故都，皎月明东方。安得夙心人，共此今夜觞。
和渊明杂诗七首·其六
作者：王应鹏
朝代：明
体裁：古风

客子不能寐，起坐秋风凉。明星灿牛渚，欲济河无梁。依依涉长道，望望怀故乡。盈盈堤上柳，冉冉惊秋霜。时节不待人，感慨何其长。
和渊明杂诗七首·其四
作者：王应鹏
朝代：明
体裁：古风

神京四千里，遥途今已逼。杨柳何萧萧，秋风吹长陌。云深塞草黄，露重秋江白。仰视天宇宽，俯觉微躯窄。对景斯怅神，当秋频作客。忽忆四明山，山中有旧宅。
天童寺
作者：王应鹏
朝代：明
体裁：七言律诗

十里青松接翠微，梵王遥见白云霏。钟声出岫客初到，月色满庭僧未归。偶有閒情依静土，竟无尘念渎天机。他时尚有登高兴，千仞冈头一振衣。
张白斋席上次韵·其一
作者：王应鹏
朝代：明
体裁：七言绝句

竹里先生竹作扉，白云长傍小山飞。江雷忽送冥冥雨，又有新凉生翠微。
张白斋席上次韵·其二
作者：王应鹏
朝代：明
体裁：七言绝句

久知名笔重南金，白首相看即此心。竹院已高亭午日，又移书榻过槐阴。
择阳寺
作者：王应鹏
朝代：明
体裁：五言律诗

仄径穿云上，名山此地寻。偶因六月暑，来坐万松阴。树杪飞晴瀑，林间起夕禽。平生劳役念，争似野人心。
易州察院书壁
作者：王应鹏
朝代：明
体裁：五言律诗

旅食京华久，嗟嗟始愿违。早时思补衮，今日望垂衣。北极天长拱，东都事已非。桑田无一寸，何以奠郊畿。
春日过王汝文宅
作者：王应鹏
朝代：明
体裁：七言绝句

江州三月是花天，日泊门前载酒船。朝雨忽闻啼布谷，独开桑牖课春田。
晓发淮口
作者：王应鹏
朝代：明
体裁：七言律诗

春江历历水悠悠，一夜东风五两收。花信不知何地早，乡书犹忆故园秋。年来国是谁能定，病起诗怀祗自愁。昨日六飞巡幸后，已将宽法遍南州。
栖真山怀古旧志梅福藏修之处
作者：王应鹏
朝代：明
体裁：七言律诗

元始年来汉欲东，曾于青史仰高风。不知旧日藏修处，可在云峰想像中。日拥湖光长潋滟，雨来山色更朦胧。清时久负苍生愿，试与渔人乞钓篷。
次李空同学署对菊之作
作者：王应鹏
朝代：明
体裁：七言律诗

即看寒菊枝枝秀，宁畏严风剪剪来。幽径汝当为小隐，上林谁不是高才。花无艳质偏宜赏，地有灵根岂待栽。尊酒正逢陶令节，月明须倒接䍦回。
次栗斋道长
作者：王应鹏
朝代：明
体裁：五言律诗

细雨长江急，青灯入夜深。静看三尺剑，深负百年心。响落云中雁，愁添梦后砧。扁舟依古岸，蟋蟀正秋吟。
次滦江先生迎圣母之作
作者：王应鹏
朝代：明
体裁：七言律诗

武皇当日诏南征，手执元黄我亦曾。满地秋风成旧感，一时遗老喜同升。慈恩似海真难报，江水如人亦自腾。中使夜来传诏语，圣心常为白云凝。
次瓜州有述
作者：王应鹏
朝代：明
体裁：五言律诗

銮舆将出狩，逻骑已先征。淮北三年水，江西六月兵。已应经睿览，未许括苍生。直北天王地，星河永夜横。
武夷
作者：王应鹏
朝代：明
体裁：七言律诗

夜半仙人吹玉箫，羽衣何处独飘飘。风从绝涧来高树，月抱孤峰上碧霄。多病欲辞长路险，昔年曾说此山遥。若为黄鹄迢迢志，一举终能不受招。
沙河道中次滦江先生韵
作者：王应鹏
朝代：明
体裁：七言律诗

船头白浪打西风，万里长江逆短篷。独倚飞鸿悲落日，漫将新句和秋虫。人情意外多翻覆，国是年来颇异同。极目楚天无限思，片云缥缈出高峰。
灵岩寺次鲜于公韵书感
作者：王应鹏
朝代：明
体裁：古风

东方使者乘朱毂，使事不理胡碌碌。忆昔青山卧已坚，谁遣鸣驺出空谷。封书曾达九重天，巨浸满盼无秋田。假令诛求犹未巳，不如短壑还清烟。灵岩老僧诉且揖，云游法子俱无迹。自言生长八十年，今年饥馑原非前。椒田千顷亦不熟，惟饮山中甘露泉。闻之恻恻双泪下，古人惠政谁其亚。悠然独上两高峰，但敞岩扉坐清夜。兹游本欲暂怡神，须知逸乐在閒身。峰头白鹤存高志，不肯来依岩畔人。
登育王上塔
作者：王应鹏
朝代：明
体裁：七言律诗

病眼年来慵未开，强持筋力上高台。野花正在林间发，海鹤初从何处回。天际两峰飞白日，云中万壑起晴雷。无端一霎冥冥雨，疑是双龙听法来。
西曹燕集
作者：王应鹏
朝代：明
体裁：七言律诗

风日晴和称小春，菊尊常负赏心人。却嗟湖海经年别，始得官斋半日亲。尺五有天同注目，两间无地可逃身。夜来东井星躔异，封事连篇上紫宸。
谒中岳
作者：王应鹏
朝代：明
体裁：五言律诗

五岳从中起，平生此胜游。紫云飞绝顶，灵气溢皇州。日落诸天暮，风摇万树秋。因怀封禅事，吟对独悠悠。
送周天德
作者：王应鹏
朝代：明
体裁：五言律诗

旅馆重逢日，悽然感岁年。酒从燕市醉，书到洛阳传。位薄逢时泰，民淳与政便。莺花簇官路，骑马艳阳天。
送周鍊师谒选归长洲
作者：王应鹏
朝代：明
体裁：七言律诗

秋风草阁天平寺，别后停云几咏思。昨夜万山飘雪处，是谁双屐到门时。两梁未脱颜何厚，五粒深餐骨尚奇。归去洞中寻旧侣，月明还抱玉箫吹。
送方先生还棠陵
作者：王应鹏
朝代：明
体裁：七言律诗

东风杨柳潞河浔，料理扁舟载短琴。良月便从今夜得，好诗还到故山吟。峰头白鹤赤松树，云里黄茅翠竹林。临别教儿供苦节，太平丘壑是吾心。
送沈元启之善化
作者：王应鹏
朝代：明
体裁：五言律诗

闻说湘江水，兰舠春可乘。波摇红日出，山霁碧云层。庭树添新植，官租减旧徵。谁言崔少尹，能不负兹丞。
送王廷直
作者：王应鹏
朝代：明
体裁：七言律诗

一别青山二十年，白云长在草堂前。晓辞双阙东风里，夜见繁星北斗边。花鸟夹堤春似织，江湖一艇水如天。诗成为送王摩诘，烟雨深桑入辋川。
重游雪窦怀陈明府不至
作者：王应鹏
朝代：明
体裁：七言律诗

万峰迢递碧云深，松径香清满石林。白鹤未归僧已定，名山不改我重临。即看翠壁飞苍雪，更转花台憩夕阴。元亮欲来来未得，旧时莲社与谁寻。
除夕
作者：王应鹏
朝代：明
体裁：七言律诗

美人相见不相忘，为惜年华感叹长。百物岂皆金作铸，一冠原以铁为梁。人于竹叶情无极，月到梅花夜未央。云外忽闻双雁度，正疑消息过衡阳。
题翎毛·其一
作者：王应鹏
朝代：明
体裁：五言绝句

迢迢清夜梦，应到集灵台。翠羽凉风发，还从水殿来。
题翎毛·其二
作者：王应鹏
朝代：明
体裁：五言绝句

好是迁乔日，春风集羽仪。柳塘西面树，不是万年枝。
龙马
作者：王应鹏
朝代：明
体裁：七言绝句

自从龙马出人间，不说君王十二闲。昨日玉关深闭后，却携弓矢过阴山。
咏橄榄
作者：王度
朝代：明

南海飞骑荐荔枝，谁知橄榄味清奇。只因根托寻常地，无自吹嘘到帝畿。
一丛花·梦旧游
作者：王庭
朝代：明
体裁：词

书堂喁诵夜忘疲。寒余更漏迟。挑灯闲说儿嬉事，爇炉火、清坐围棋。吹笛何人，偏嫌指冷，眠唱小青诗。无疑重席有经师。文酒日追随。岂图物换人亡后，剩深柳、冷落荒茨。惟有梦魂，中宵寻到，恍惚似当时。
万年欢·和唐济武、曹秋岳吴山醉雪次韵
作者：王庭
朝代：明
体裁：词

左海连江，右凭湖、快吴山顶观雪。正值骡背诗人，共寻梅发。世界须臾白遍。莽四望、狂胡奇绝。初筵启、未暇盘飧，百觚浇醒寒骨。牛饮鲸吞未歇。怪修脯调鲭，为味全别。笑忆袁安，僵卧竟成何物。耳热还思脱帽，搔足痒、渐难留袜。晴光透，忽到窗前，夜深琼宇飞月。
万年欢·过蒋丹崖村居
作者：王庭
朝代：明
体裁：词

午日微阴，泛轻风摇荡，小舟如叶。树影新黄，映水光明灭。却忆南村深处，住得诗翁幽绝。昔来时、石上围棋，深夜几吟凉月。汀芦淡烟一抹。听虫鸣鸟语，林屋相接。课仆人归，惊乍见喜难说。置案何多笔砚，道论史、秋残初歇。移樽坐、共读新书，莫嫌下酒无物。
三姝媚·和詹惟正宋宫人北舟
作者：王庭
朝代：明
体裁：词

载千冤万苦。绕蓬窗号声，泪点悽楚。别话难寻，只石塘衔接，去舟堪数。短缆频催，怕将尽、三吴乡路。江远茫茫，河激汤汤，归魂消阻。粉褪脂残众侣。知都是深闺，娇羞儿女。地北天南，眼前人谁痛，愁花泣雨。此后升沉，好只有、朱门歌舞。针线多群旦夕，须拚尘土。
东风第一枝 和叶星期赠陈子庄 陈因修郡志，寓道院
作者：王庭
朝代：明
体裁：词

业继阳秋，编分绝越，藜光夜焕仙院。馀才遇物生情，赋雪咏梅殆遍。寻吟次第，已到了、红叶巢燕。趁日长、点笔苔笺，不住杨花飘砚。搜有句、一囊侈艳。酬以字、万缕笑贱。诸侯爱若琼枝，肯放庾楼兴浅。陪欢记昨，看顾曲、当筵初倦。想去时、薄梦残灯，醉倚一床书乱。
临江仙·放言
作者：王庭
朝代：明
体裁：词

眼见古人今尽死，今人后又如何。文章虽是得名多。劫灰终有待，莫道不消磨。但苦人生长失意，应知鬼有蹉跎。黄钱一陌尚争他。夜台多少路，何处不奔波。
乌夜啼 其一 七夕
作者：王庭
朝代：明
体裁：词

轻烟细雨悠悠。暑还留。独怪今年七夕未成秋。缘当会，期无改，亦何愁。端的此宵织女渡牵牛。
乌夜啼 其二 七夕
作者：王庭
朝代：明
体裁：词

春风不解相寻。待秋临。偏是秋宵一刻值千金。人间事，嫌欢少，叹离深。得似天孙耐老到如今。
二郎神·题钱子湘半完圃
作者：王庭
朝代：明
体裁：词

萧然野趣，开小筑、径蒿西畔。有竹影摇凉，花阴围暖，茅屋深深见。早韭晚菘多种了，喜抱瓮、一畦能灌。兼伐木堪樵，临流堪钓，其他何羡。身健。霜苔露草，姓吟都遍。但数亩闲闲，莫嫌地少，仰面天多自看、锦石烟霞，雕梁罗绮，让与豪门常占。道只是，人可成完，此圃不妨为半。
传言玉女·答秋岳年兄登楼见赠，用原韵
作者：王庭
朝代：明
体裁：词

不是经霜，早有淡黄侵柳。但登高去，岂嫌秋未九。淩风上处，笑语空中相偶。朗吟诗也，更狂呼酒。话旧难忘，路歧几日抗手。雁芦关外，老雄心既久。白眼看他，覆雨翻云何有。塞垣深也，梦朝班否。
伤伤子·落花
作者：王庭
朝代：明
体裁：词

春自芳菲人寂寞。妒他偏喜东风恶。红英千片须臾落。喧蜂攘蝶今何莫。岂不多情、怪他轻薄。早则是怜他应觉。私心旧托。纵弃掷、也伤他萧索。飞扬几被游丝缚。又飘零、向流水相浊。思他锁溪桥山阁。明岁开时非昨。
何满子·自感
作者：王庭
朝代：明
体裁：词

万里常欺穷客，十年还厌閒人。夜烛如疑无日，秋风真觉非春。自笑斯须白发，输他无数青云。
侍香金童·舟晚
作者：王庭
朝代：明
体裁：词

雨歇前村，溪水新添尺。放小艇、东风吹急去。向午暂晴晴未必。到处空林，暮烟如织。算今年春事，十分将到七。叹冷落、香尘绮陌。绿柳红桃寒尚勒。只有桥边，老梅开得。
倦寻芳·和近修与旧闯姬人曹四，用原韵
作者：王庭
朝代：明
体裁：词

人生失意，到处堪怜，总莫回首。命薄英雄，潦倒污泥都有。何况轻身脂粉贱，那嫌落节风尘走。话承恩，只毡营绣被，铙筵金斗。狡童恨、巾黄眉赤，称帝称王，俄又徒手。汉苑隋宫，那许比他誇口。新梦还羞青冢草，旧妆已落章台柳。寄琵琶，向浔江，客前相剖。
倦寻芳·雨困
作者：王庭
朝代：明
体裁：词

半开小径，全掩重门，清昼岑寂。砌畔残红，零落馀香谁惜。拆草初长眠影静，呼鹃将倦拖声湿。看频朝，丝丝细雨，为伤春泣。更频夜、盆倾瓶注，乱泻狂淋，垂檐偏急。势趁风横，惨向纸窗敲入。醒下床来护烛，梦行途去常呼屐。闇沉沉，便天明，那由知得。
八声甘州·听琴友秋鸿曲
作者：王庭
朝代：明
体裁：词

乍排成一字下长空。和响到沙中。正晴波将黯，浮烟淅淅，纤月濛濛。踏尽寒芦不定，争宿意匆匆。深夜频惊醒，语梦犹慵。解有司更传警，是孤留双影，哀绕寒丛。■朝光微动。一对起霜风。为呼群飞高还下，渐嘹唳、远去入云重。知多少、关山清怨，写尽丝桐。
八宝妆·过古南访忍可师
作者：王庭
朝代：明
体裁：词

近倚荒畴，遥连喧市，小院门开斜照。寂寂斋堂人散后，冷落残烟封灶。关前方丈，乱尘交网蛛丝。茅墙筠影惊风掉。谁说客还来也，数声蛩报。檐下久立彷徨，褰裳外至，相逢徒有微笑。又何必、举他昨日，一番做、是非相料。共酬对、杯茶从好，烧猪沽酒穷难效。怪鸟雀多端，经时只为长饥噪。
八归·和史籧庵留别，用原韵
作者：王庭
朝代：明
体裁：词

回波塔下，燃灯堂畔，骚客爱此幽独。东风尽日多零雨，坐听微钟声断，鸟语相续。载酒问奇谁伴侣，须胜似，牙琴离筑。近上祀、修禊流觞，畅叙傲丝竹。几见繁花绣簇。曾无久恰，又飘残伤目。科头箕踞，重苔孤竹，一梦浓阴树绿。忧来缘底事，为寄相思咏山木。沉吟罢、喜临长路，怕望高城，烟尘催马足。
六州歌头·伤雨
作者：王庭
朝代：明
体裁：词

禾苗泛泛，畦亩水盈盈。高原岸，长塘石，涨来平。势将倾。还想千年早，浅流里，重车入，今戽出，还如旧，枯槔声。海阻湖奔，自北冲南注，沟洫纵横。更兼旬天漏，夜雨直交明。雷雹轰鸣。使人惊。说河多决，江偏涌，吴易沼，楚难城。摧屋壁，沉烟■，处靡宁。竞楼登。漂荡垂千里，无逃死，那思耕。吾里幸，方堤堰，尚田胜。若使经时，秋霁犹堪望，野秫官粳。见云屯电闪，心急泪旋零。痛此民生。
兰陵王·过晋故宫和朱锡鬯
作者：王庭
朝代：明
体裁：词

故关出。千里西来路直。名城壮，烟火万家，独有空宫守亡国。铜驼栖乱棘。高□。长廊留昔。荒台冷，风柳露桃，也作年年黍离泣。从前事非一。笑避井何愚，焚楼滋戚。金床玉枕歌伤恻。问梁苑遗兔，吴宫归燕，迁移时代谁旧识。蜀鹃正啼得。愁极。又堪释。任砌落琼瑶，梁剥丹漆。封尘尚谢他人室。为唤启阍锁，潜携游屐。多才怀古，有好句，写粉壁。
凤凰台上忆吹箫·忆昭潭
作者：王庭
朝代：明
体裁：词

盘蚓清波，嗥鸱枯树，民猺居杂西南。官舍空城里，户不成三。仍侈旗门鼓吹，凭一帐、愧说韬钤。寻公事，江边运米，关口行盐。何堪。贼还来也，离百里连营，燧象方添。念绝伦飞时，无处呼髯。朝发旋闻宵遁，私自笑、军赏须贪。从兹后，危机屡蹈，辄忆昭潭。
凤箫吟·草
作者：王庭
朝代：明
体裁：词

怪无端、东风才度，绕堤乱吐新青。断根还自发，轮蹄朝暮，踏处尘轻。无情如有思，做重茵、铺到离亭。随去远萋萋，极目引却王程。休憎。金房玉砌，知人意、偏向愁生。一番春过了，纷纷蜂蝶伴，好衬残英。荒萤凝夜照，宿吟蛩、还起秋声。鸣鴂后、霜清露白，未改芳名。
十二时慢·云母灯
作者：王庭
朝代：明
体裁：词

洞天深，石英多处，堆粉星星千束。怪翠质、无教风触，片片琢来如玉。也学型成，非关冶出，却肖抛球酷。当拟是、薄劈琉璃，旧说五枝，继得嘉名为六。能向他、文园绮席，护取雕梁红烛。堕月正圆，摇冰乍滑，净影澄华屋。喜夜珠吐焰，晴光贮有几斛。恰好携，香闺梦里，比照佳人心曲。点雪匀肌，流波映盼，一样清寒足。使素怀毕见，何须待蚖脂续。
千秋岁·寿朱葵石八十
作者：王庭
朝代：明
体裁：词

丽影翻荷，凉阴散竹。筵启高堂耀金玉。三秋鹊传牛女喜，千春酒进神仙禄。媚莺言。欢鹤舞，来添福。钟鼎抒猷名馥馥。龙凤罗英才簇簇。大耋年深功行足。还丹已觇虚室效，拈花重寄灵山嘱。载连车，迎加璧，情非欲。
千秋岁·赠王子丹麓五十初度，奉次原韵
作者：王庭
朝代：明
体裁：词

眼将青换。冷处看人半。文九命，词三变。悟来红粉假，散去黄金贱。还肯借，杜家手校书千卷。豕牧年华宴，薪负歌声乱。影可笑，花何叹。不生图阁梦，既慰藏山愿，行自寿，期颐倍算真非幻。
卖花声·和曹秋岳年兄登明远楼原韵
作者：王庭
朝代：明
体裁：词

预拟登高，早是凉风吹帽。怪相对、两俱非少。白发何妨，向青天狂啸。更多情、为拈新调。秦云燕树，晋岭东西堪眺。问行山、往来长道。疑冰积雪，望清凉须到。只输他、五湖烟棹。
南乡子·临镜
作者：王庭
朝代：明
体裁：词

何处飞来。朝朝自伴上妆台。彼此看成真两个。依然坐。怪杀他愁时似我。
南乡子·对影
作者：王庭
朝代：明
体裁：词

也是徒然。灯馀夜夜伴无眠。共去共来还共见。真成厌。拂袖转身聊背面。
南楼令·元宵独坐
作者：王庭
朝代：明
体裁：词

云薄月微明。坐愁将二更。老年来、犹记春情。恰数元宵当此夜，何处市，有红灯。过耳好风轻。遥传歌鼓声。是谁家、点缀升平。通道民穷今岁甚，闻乐事，使心惊。
南楼令·元宵独坐
作者：王庭
朝代：明
体裁：词

云雾月微明。坐愁将二更。老年来、犹记春情。恰数元宵当此夜，何处市，有红灯。过耳好风轻。遥传歌鼓声。是谁家、点缀升平。通道民穷今岁甚，闻乐事，使心惊。
南歌子·坐驰自叹
作者：王庭
朝代：明
体裁：词

白日徐抒眼，青山静对门。一床高坐四无尘。怪杀梦中车马往来纷。信是愁难释，休言懒易真。栏前花蕊可怜人。惹得无端啼鸟数声闻。
南歌子·夜怀
作者：王庭
朝代：明
体裁：词

浅幔昏灯影。深更断漏声。朦胧睡也又还醒。不识昨宵风雨为谁听。细草含烟冷。疏花尽露晴。徘徊住也又还行。不识此宵云月为谁明。
南歌子·斋夜
作者：王庭
朝代：明
体裁：词

掩卷深思歇，焚香妙气迎。纸窗时过暗风声。又有潺湲滩响枕边生。漏向前街断，钟于近寺鸣。心持半偈梦来轻。消得从来愁叹许多情。
南浦·春水
作者：王庭
朝代：明
体裁：词

新涨欲平堤，漾轻烟、目断遥天连碧。嫩柳影沉黄，青御草、初酿一湖春色。前山微雨，朝来试探疑添尺。泛泛人如天上坐，浅压画船无力。晴催一镜光开，任车争马骤，飞尘不入。吹暖动游鱼，眠鸳冷、还见睡纹成织。閒情记得，伤离南浦堪行恻。无尽东流魂共逝，零泪落红交滴。
卜算子·初夏
作者：王庭
朝代：明
体裁：词

入夏遂春过，闭户人常静。日日闲来只看天。阅尽浮云影。小睡倚栏时，又被莺啼醒。怪是寒衣脱未能。向晚东风冷。
卜算子·初至长安寓
作者：王庭
朝代：明
体裁：词

车马惜匆匆，累月成奔走。脱取征人身上衣，扑下尘三斗。旅宿惨无欢，好事惟杯酒。赢得通宵一醉眠，髀肉能生否。
卜算子·自嘲
作者：王庭
朝代：明
体裁：词

试鞚紫丝缰，一跃青骢马。腰下随悬三尺刀，我是行间者。擎盖岂非荣，挟弹何妨雅。见猎平生有喜心，莫谓先生假。
卜算子·送春
作者：王庭
朝代：明
体裁：词

客亦似烟霞，走且云牛马。不识先生何许人，世上悠悠者。薇蕨野赢粮，柴竹村装瓦。耐得山家不厌贫，我盍归来也。
卜算子·阳朔江上
作者：王庭
朝代：明
体裁：词

千里路无穷，千里山无数。江路行时日看山，不记山朝暮。山顶鸟群栖，山腹人家住。山脚江深土又平，不见山连处。
后庭花·感古
作者：王庭
朝代：明
体裁：词

天边扶藉郎官力。许铜山积。道旁争见儿童集。待金丸拾。娉婷罅畔踟蹰立。结罗裾惜。绸缪花底平生毕。夺鸾篦得。
喜迁莺·湖心亭上
作者：王庭
朝代：明
体裁：词

湖心地亩。著一曲回廊，数行疏柳。雨里维舟，花边引妓，狂客惯来呼酒。百尺风开天上，十里烟沉渡口。清幽甚，便非春亦好，尤宜晴后。翘首。谁庙宇，碧瓦朱墙，歌赛骈喧久。踏马泥堤，停车香院，此日寻芳还有。不尽临流情在，堪作登楼人偶。还记得，可吟成落帽，昔年重九。
喜迁莺·雨望
作者：王庭
朝代：明
体裁：词

捲帘风，敲窗雨。曾未厌登楼。湖波黯黯不成流。凄冷乍如秋。杨叶烟，桃蕊露。十里长堤沉雾。游人无复问湖头。春喜此时幽。
声声慢·夏日閒居
作者：王庭
朝代：明
体裁：词

门无种柳，径少栽花，萧然数间书屋。惭愧蓬蒿，装点野人幽独。经时纵无客到，燕还来、寻旧巢熟。南风里，梦高眠佳处，邻家深竹。向午茶瓯几过，凉瓜好消除，一番炎燠。脱粟重炊，堪饱留残朝粥。穷居酸寒草笑，菜成齑味差如肉。有樽酒，度黄昏、清歌一曲。
夏初临·送春
作者：王庭
朝代：明
体裁：词

坐几番寒，又成新暖，东郊已歇芳游。共惜韶华，年年到此难留。还思九十绸缪。便无情、恰难离愁。装他行色，杨堤絮飘，桃渡花流。啼莺何倦，语燕偏忙，十分相恋，遮诉无由。临水登山，伤怀也似悲秋。雨细风柔。饯清尊、望远凝眸。去悠悠，萋萋路傍，郁郁枝头。
多丽·书怀
作者：王庭
朝代：明
体裁：词

看头颅、半世浮沉堪怪。泣牛衣、赧言妻子，尚云存舌未坏。贱难居、诵成新语，便从戎伍无羞哙。雨洗云旗，风驰电矢，壁观徒壮，盾书已惫。海波动、楼船铜鼓，樽俎话成败。麒麟画、何关白面，只枉边塞。又还有、西南绝域，瘴烟蛮雾相界。十年余、井葵途棘，买断羁愁最聊赖。蠡泽穷鱼，中山嗷雁，诛求无力减声价。梦难到、天街呵仗，车马竞飞盖。应须计、二顷郭田，老从人外。
多丽·喜晤徐兰生
作者：王庭
朝代：明
体裁：词

竟如何，二十馀年为别。记湖头、一桡菱荇，醉来同卧好月。快凉风。乍醒人面，赋新诗、众嗟清绝。守路髀消，支床骨剩，燕劳成各，犬鱼耗歇。北烽动、焚巢沸鼎，分窜草间活。俄而笑、苟然鄙薄，学使南粤。又还向、西驰北走，动经千里飞步。事徒然、归田无计，怪见空中自书咄。啸谷猿深，寻溪鸥熟，伊人何在系思切。借相问、移逋招隐，于我那优劣。兹堪喜、梦里灯前，对看华发。
夜泛
作者：王庭
朝代：明
体裁：七言律诗

绿烟散夜川水明，扁舟荡漾秋风清。长芦暗见萤火出，高树下过浮云轻。两岸虫声听不彻，一梦故山归未成。天涯老眼醉多白，中流棹歌非世情。
大有·吊巢端明，用潘渔庄韵
作者：王庭
朝代：明
体裁：词

失慕云鸿，知归塞马，叹逢时、初是阳九。最堪怜、竹影山窗犹旧。男儿感激宁无用，已过了、少年时候。愤来掩卷长闲，兴成作诗何瘦。加餐好，还止酒。高冠在，何必裁长袖。柴户牢扃护，有径蒿门柳。城市几番招致，只常向、人前摇首。也赢得、一代清名，空留身后。
天仙子·村居纳凉图
作者：王庭
朝代：明
体裁：词

修竹半湾梧一带。矮屋疏篱尘不碍。玲珑四面小窗开，日影薄，风声快。碧水潺潺当户泻。不用名园台与榭。十亩浓阴天许借。输他白眼住村人，眠石永，看云暇。凉月纷纷还伴夜。
天香·咏龙涎香
作者：王庭
朝代：明
体裁：词

历品群芬，俄惊异馥，麝兰遂觉无味。旧惹衣绡，昨残垆烬，尚带海山灵气。人间未有，傍蜃市、鲛宫探取。漾沫微凝石面，浮腥偶枯槎尾。曾茹帛为澄水。蘸凉轩、快堪销暑。更假露调冰碾，爇将纤指。看有芳烟不散。与一缕、柔情暗相许。金盒深藏，宁教漫试。
天香·咏龙涎香，因征事再作
作者：王庭
朝代：明
体裁：词

云罩山头，经年不散，怪他嗜睡如许。枕石流痕，漾波成片，尽是怒鬐馀沫。轻槎莫触，算只让、鲛人没水。藏里须臾潜窃，廛中百千争市。光凝白、旋生紫，倩吴家、制工心字。消得美人红甲，拨翻兰炷，果见霏霏馥馥。有翠结、凉烟向空聚，一剪轻分，凭他袖取。
好事近·复晴
作者：王庭
朝代：明
体裁：词

不雨怪晴长，昨日雨才晴又。处处渡边沟畔，桔槔声如旧。农夫费苦日千钱，只溉田三亩。不待逾期还涸，那望看苗秀。
好事近·苦闲
作者：王庭
朝代：明
体裁：词

秋日已非长，午梦几醒难易。无计好将闲遣，却为闲成疾。西风落叶也须看，要苦吟无力。怪是黄昏灯后，梦也犹难得。
好事近·野步
作者：王庭
朝代：明
体裁：词

岸草露初干，好踏野人游屐。行到夕阳深处，听哀蛩声急。有情何必效悲秋，遇路歧常泣。泽畔形容非旧，幸不为人识。
如梦令
作者：王庭
朝代：明
体裁：词

昨夜三更微月。偷解连环双结。斗帐乍回春，无赖邻鸡催别。愁绝。愁绝。载去一船风雪。
如梦令 其一 雨恨
作者：王庭
朝代：明
体裁：词

帘外丝丝风细。宿雨林边花曙。梦彻小楼寒，不省啼莺愁绪。晴未。晴未。著屐看他春去。
如梦令 其二 雨恨
作者：王庭
朝代：明
体裁：词

开乍红英随堕。蝶影蜂声无个。雨梦不曾晴，九十春光不做。如我。如我。有个人人愁坐。
安公子·夜泊，见村桃，用柳耆卿韵
作者：王庭
朝代：明
体裁：词

烟际丝丝雨。濛濛野水荒天暮。小艇冥冥移渐远，过几堆沙鹭。逗疏光、人家灯火明前浦。听乡音、楚楚村童话。近小桥妆缆，微辨墙头红树。此夜惊孤村。漫寻仙境吟还伫。世上桃源随地有，只迷津深处。想几日、啼莺舞蝶交枝聚。将落花、未为东风苦。愧俗驾难留，谁教遣渔郎去。